Pembahagian kerusi PH-BN di Selangor selesai, kata Amirudin

Perbincangan berkaitan agihan kerusi antara Pakatan Harapan (PH) dan Barisan Nasional (BN) bagi Pilihan Raya Negeri (PRN) Selangor sudah selesai, kata Pengerusi PH Selangor Amirudin Shari.
Menteri Besar Selangor itu berkata selebihnya beliau serahkan kepada Pengerusi PH Anwar Ibrahim dan Pengerusi BN  Ahmad Zahid Hamidi untuk berbincang.
"Dah selesai Selangor bincang, selesai bagi kami tapi yang di pusat itu (bagi) mereka bincang.(Selebihnya), anda tanya PM (perdana menteri) dan TPM (timbalan perdana menteri) kerana (keputusan) sekarang di tangan mereka,” katanya pada sidang media selepas merasmikan Taman Tema Air, SplashMania Waterpark di Gamuda Cove di Banting semalam.
Pada minggu lepas, beliau memaklumkan rundingan agihan kerusi antara PH dan BN bagi PRN Selangor dijangka selesai selepas sambutan perayaan Aidiladha.
Mengulas mengenai program hari ini, Amirudin berkata taman tema air yang dilengkapi dengan pembangunan dan kawasan komersial itu merupakan tarikan terbaharu di selatan Selangor.
"Ini adalah kesinambungan yang kita mahu di selatan Selangor dan permulaan baik untuk pembangunan, yang sekali gus mampu memberi lonjakan ekonomi, penambahan pendapatan, peluang pekerjaan dan pelaburan kepada negeri.
"Saya yakin bahawa Selangor akan terus kekal sebagai satu daripada destinasi pelancongan paling popular di negara ini dan terus meningkatkan hasil negeri daripada pelancongan,” katanya.
Taman Tema Air SplashMania berkeluasan 6.47 hektar yang dibina oleh Gamuda Land itu mula dibuka kepada orang ramai sejak Februari lepas dan menawarkan 39 tarikan termasuk 24 permainan gelongsor.


Calon SPM positif Covid akan duduki peperiksaaan pada April

Calon peperiksaan Sijil Pelajaran Malaysia (SPM) 2021 yang disahkan positif COVID-19 atau sedang berada dalam tempoh kuarantin akan dibenarkan untuk menduduki peperiksaan berkenaan pada sidang kedua, April nanti.Menteri Kanan Pendidikan Radzi Jidin berkata sehubungan itu calon-calon hanya perlu memaklumkan perkara itu kepada pihak sekolah.Menurut beliau, calon berkenaan atau ahli keluarga mereka hanya perlu membuat surat deklarasi secara bertulis dan menyertakan dokumen berkaitan.“Pengetua akan sahkan sama ada benar pelajar itu positif dengan menunjukkan bukti di aplikasi MySejahtera, selain ada tiga borang deklarasi dan surat bertulis.“Jadi calon dan keluarga mereka tidak perlu berasa risau, kalau mereka ada bukti tersebut, mereka boleh menduduki SPM sidang kedua iaitu pada April nanti,” katanya kepada pemberita selepas mengadakan lawatan di Sekolah Menengah Kebangsaan (SMK) Kota Masai 2, sempena hari pertama berlangsungnya ujian bertulis Sijil Pelajaran Malaysia (SPM).Bagi peperiksaan SPM 2021 ini, seramai 407,097 pelajar menduduki peperiksaan berkenaan di 3,000 pusat peperiksaan seluruh negara manakala seramai 50,317 daripada mereka merupakan calon dari negeri ini.Radzi berkata bagi calon yang baru diketahui positif Covid-19 ketika sedang menduduki peperiksaan pula, mereka akan diletakkan di sebuah bilik khas yang disediakan di sekolah terbabit.Sementara itu, berhubung lawatan beliau ke sekolah berkenaan, beliau berkata SPM 2021 ini berlangsung dalam skala lebih besar apabila ia dilaksana dengan menggunakan hampir kesemua kelas di sekolah.“Seperti mana kita lihat, proses ini amat besar dan menyeluruh, hampir semua kelas digunakan dan kita akan terus meninjau keadaan dari semasa ke semasa untuk memastikan perjalanan SPM ini berlangsung dengan teratur dan selamat,” katanya.


Hasil undi 220 ahli Parlimen Malaysia

220 ahli parlimen mengundi minggu lepas.Pemenangnya ialah Ismail Sabri Yaakob yang dipilih menjadi perdana menteri ke-9, untuk 30 juta rakyat Malaysia.Begitulah sistem demokrasi negara.Berjuta-juta undi rakyat Malaysia seluruh negara dipusatkan ke tangan 222 wakil ahli Parlimen selama lima tahun.Mana-mana ahli Parlimen yang mendapat lebih 112 undi akan dipilih menjadi perdana menteri.Sesama mereka boleh bergasak untuk menjatuhkan sesama sendiri selama lima tahun lamanya.Dengan satu undi rakyat di 2018, rakyat kini mendapat tiga perdana menteri dengan 18 bulan lagi sebelum Pilihan Raya Umum ke-15 terpaksa diadakan, melainkan negara berada dalam keadaan darurat.Sebagai rakyat Malaysia, kita hanya boleh melihat.Diharap mereka yang mengharapkan perubahan, berpuas hati dengan perubahan yang berlaku minggu lalu, di mana Muhyiddin Yassin digantikan oleh timbalannya sebagai perdana menteri dalam jurang kurang daripada seminggu.Kerajaan yang sering didakwa mereka gagal sudah dijatuhkan.Harap mereka dapat bergembira pula dengan kerajaan yang baru ini.Ia tetap sebuah kerajaan Malaysia.Banyak pelajaran yang dapat dipelajari minggu lepas.Pertama, jangan pilih pemimpin yang tidak mempunyai “game plan”, terutamanya buat dulu, fikir kemudian.Ini dapat dilihat daripada kekosongan kerusi perdana menteri yang tidak dapat diisi oleh mereka yang sering mendakwa mempunyai “sokongan yang kukuh dan menyakinkan.”Kedua, minggu lepas mengajar kita bahawa toleransi dan muafakat membawa kejayaan.Umno dan Bersatu melalui PAS berjaya mengenepikan sengketa seketika demi mengekalkan kerajaan, manakala Pakatan Harapan (PH) enggan menukar strategi dengan terus mengharap kejayaan daripada calon yang sama.Ketiga, rakyat disedarkan bahawa mereka sangat tidak berkuasa.Oleh itu, undi setiap lima tahun itu janganlah dibazirkan.Jika kalian tidak mahu mengikuti politik, ia mungkin akan menghantui hidup kalian.Keempat, kesetiaan membawa berkat.Kesetiaan Ismail mempertahankan kerajaan akhirnya berhasil.Kesetiaan PAS bersama Bersatu, sambil terus mengukuhkan hubungan dengan Umno terbukti menjadi jambatan yang kritikal.Umno, Bersatu dan PAS mencapai kata sepakat untuk mencalonkan Ismail.Kelima, seseorang yang khianat akan terus melakukan khianat.Seseorang yang khianat, akan khianat amanah duit, akan khianat parti, akan khianat cikgu, dan akhirnya akan khianat diri.Cabaran yang bakal diharungi Ismail akan jauh lebih berliku daripada apa yang terpaksa dihadapi oleh Muhyiddin.Nasib mereka hampir sama, mereka perlu meneruskan cabaran berdepan Covid-19, tuntutan rakan-rakan agar kesetiaan kepadanya tidak dicabul, menjernihkan persengketaan antara Umno dan Bersatu dan berdepan dengan kumpulan khianat dengan majoriti nipis di tangan.Silap sedikit sahaja, kerajaan yang diterajui Umno ini boleh jatuh tersungkur dan menjadi yang terpendek dalam sejarah Malaysia.Selamat bertugas, Pak Long!


Naratif perkauman, ekstremisme PH bakal makan diri?

Naratif ekstremisme dan perkauman yang ditujukan kepada orang Melayu oleh parti-parti kerajaan bagi menyerang Perikatan Nasional (PN) dijangka memakan diri, kata seorang pakar hubungan etnik.
Mansor Mohd Noor daripada Institut Kajian Etnik (Kita) Universiti Kebangsaan Malaysia (UKM) berkata, naratif perkauman itu diadakan bagi mempertahankan pembentukan kerajaan dengan kerjasama Umno yang didakwa melakukan kleptokrasi.
"Mereka menafikan orang Melayu menolak Umno yang sudah menjadi simbol kleptokrasi, kemudian mereka mahu terbalikkan perbahasan ini kepada ekstremisme," katanya kepada MalaysiaNow.
Sebelum ini, MalaysiaNow melaporkan PH sudah tidak lagi menyebut soal kleptokrasi dan penyamun dalam kempen ceramah mereka di Padang Serai.
Selain itu, usaha membawa naratif perkauman turut dijaja Menteri Komunikasi Digital Fahmi Fadzil yang bertemu pengurusan aplikasi TikTok bagi menghalang kandungan berbaur perkauman.
Di media sosial, penyokong PH turut mengaitkan Pusat Asuhan Tunas Islam (Pasti) dan Sekolah Rendah Integrasi Teras Islam (Sriti) dengan ekstremisme.
Kedua-dua organisasi pendidikan itu dikelolakan oleh PAS.
Menurut Mansur yang mengkaji aspek hubungan kaum di Malaysia, pengundi Melayu beralih arah kepada PN kerana mereka mahukan tadbir urus baik dan integriti.
Namun, satu lagi aspek mengapa berlaku peralihan undi Melayu kepada gabungan itu ialah naratif negara bangsa yang tidak difahami pemimpin PH.
"Mereka yang mengundi PAS bukanlah orang masjid atau tok lebai," katanya.
“Mereka ialah rakyat Malaysia seperti kita semua.
“Cuma mereka mahu pentakrif negara bangsa yang jelas dan menolak naratif multikulturalisme yang dibawa oleh DAP."
Katanya, tindakan PH selepas memenangi Pilihan Raya Umum ke-14 (PRU14) lalu seperti menukar program Pusat Latihan Khidmat Negara dan Biro Tata Negara, selain menyentuh subjek Tamadun Islam Tamadun Asia Tenggara memberi kesan kepada pengundi Melayu.
"Ini semua usaha pembinaan bangsa yang dibuang oleh PH," tambahnya.
Menurutnya, naratif tersebut dimainkan utamanya oleh pemimpin PKR dan Amanah.
DAP, menurut pemerhatiannya, tidak banyak menyentuh hal tersebut.
Sementara itu, penganalisis politik Nizam Mahshar berkata, PH mengakui sentimen, perasaan dan maruah Melayu dipinggirkan dalam polisi dan pendirian gabungan itu.
Ia boleh dilihat menerusi kenyataan Timbalan Presiden PKR Rafizi Ramli yang sebelum meminta pemimpin dan penyokong PH mendalami sensitiviti Melayu.
"Walaubagaimanapun tidak dapat dipastikan sama ada pernyataan Rafizi ini adalah satu pernyataan sikap dan pendirian sebenar atau satu lagi 'sound-byte' politik beliau untuk meraih undi waktu pilihan raya," katanya.
Menurut Nizam yang pernah menjadi ketua pegawai eksekutif Institut Masa Depan Malaysia, kerajaan campuran digesa menumpukan kegusaran dalam sektor seperti pemilikan aset, hartanah, pengambilan pekerjaan dalam sektor swasta dan penguasaan pengurusan kanan syarikat dan industri yang mana masyarakat Melayu menjadi minoriti.
Beliau memberi amaran sentimen Melayu tidak boleh didiamkan seperti memberi duit tambahan kepada masjid, program tahfiz atau acara-acara keagamaan.
"Masalah ini melibatkan perkara-perkara struktural dan fundamental," tambahnya.
Sementara itu, penganalisis politik daripada UiTM, Ismail Sualman berkata, orang Melayu dilihat tidak bersetuju dengan pembentukan kerajaan sekarang yang dilihat tidak serasi dan dibuat secara terpaksa.
"Itu antara alasan sokongan Melayu lebih menebal dalam soal Melayu dan Islam berbanding campuran parti," katanya.
Ismail menambah, PH tidak boleh mengharapkan orang Melayu menerima kerajaan campuran kerana perkara itu belum serasi dalam jiwa politik Melayu.
Dalam pada itu, Mansur turut menegur penggunaan istilah yang salah oleh sesetengah penganalisis politik, termasuk istilah ekstremisme.
"Mereka membaca buku dan fikiran Barat dan menggunakannya bagi menggambarkan keadaan tempatan. Mereka tidak boleh faham kaum Melayu dari kaca mata Barat.
"Di Malaysia, kita ada cara tersendiri untuk menyusun masyarakat yang berbeza dengan Barat," katanya.


Rayuan Peguam Diraja mewakili Najib, ditangguhkan

Pendengaran kes rayuan Peguam Diraja (OC) dari United Kingdom, Jonathan Laidlaw, yang mahu diterima masuk sebagai peguam untuk mewakili Najib Razak dalam kes jenayah SRC International Sdn Bhd (SRC), yang dijadual Rabu ini, ditangguhkan.
Dalam surat yang dilihat Bernama, Timbalan Pendaftar Mahkamah Persekutuan, Mahyun Yusof, memaklumkan kepada pihak yang terlibat bahawa Mahkamah Persekutuan telah membenarkan permohonan peguam Laidlaw untuk menangguhkan pendengaran kes itu.
Beliau memaklumkan kepada pihak yang terlibat bahawa kes rayuan itu telah ditetapkan untuk pengurusan kes pada 22 Mac ini.
Mahkamah Persekutuan pada awalnya menetapkan Rabu ini untuk mendengar rayuan Laidlaw serta permohonan pendakwa raya dan tiga yang lain untuk membatalkan rayuan peguam dari UK itu.
Mahkamah juga menetapkan hari yang sama untuk mendengar permohonan pendakwa raya mendapatkan kebenaran mencelah dalam rayuan Laidlaw.
Sementara itu, peguam Badan Peguam Malaysia, Annemarie Pravina Vendargon, ketika dihubungi Bernama, berkata penangguhan itu diberikan berikutan permintaan peguam Laidlaw, Muhammad Shafee Abdullah untuk menunggu keputusan Mahkamah Persekutuan berhubung permohonan semakan sabitan dan hukuman kes SRC terhadap Najib.
Mahkamah Persekutuan hari ini menetapkan 31 Mac ini untuk menyampaikan keputusannya dalam permohonan bekas Perdana Menteri itu untuk menyemak sabitan dan hukumannya dalam kes penyelewengan RM42 juta dana SRC.
Annemarie berkata Badan Peguam Malaysia telah menyatakan kepada mahkamah bahawa mereka tidak melihat keperluan untuk rayuan Laidlaw ditangguhkan dan mereka bersedia untuk meneruskan pada hari Rabu ini.
Laidlaw memfailkan rayuan selepas Mahkamah Tinggi menolak permohonannya untuk diterima masuk sebagai peguam bela dan peguam cara pada 21 Julai tahun lepas.
Pendakwa Raya, yang tidak dinamakan sebagai responden dalam rayuan Laidlaw, kemudian memfailkan permohonan untuk mencelah agar dimasukkan sebagai responden keempat atas alasan ia adalah pihak dalam prosiding di Mahkamah Tinggi namun telah digugurkan secara unilateral dalam rayuan itu.
Melalui notis usul yang difailkan pada 18 Nov lalu, Pendakwa Raya turut memohon agar rayuan Laidlaw dibatalkan atas alasan ia bersifat akademik dan adalah penyalahgunaan proses mahkamah serta tidak dapat dipertahankan.
Sementara itu, AGC, Badan Peguam Malaysia dan Jawatankuasa Peguam Kuala Lumpur yang dinamakan sebagai responden, turut memfailkan permohonan masing-masing bagi membatalkan rayuan Laidlaw.
Pada 12 Oktober tahun lalu, Muhammad Shafee berkata Laidlaw akan mewakili Najib pada pendengaran semula rayuannya jika permohonan semakan kehakiman beliau dibenarkan oleh Mahkamah Persekutuan.
Najib, 69, kini menjalani hukuman penjara 12 tahun selepas Mahkamah Persekutuan mengekalkan sabitan, hukuman penjara dan denda RM210 juta yang dijatuhkan ke atas beliau bagi kesalahan menyeleweng RM42 juta dana SRC pada 23 Ogos lalu.


Covid-19: Malaysia di persimpangan getir

Wabak Covid-19 adalah satu krisis dan Malaysia kini berada di persimpangan getir.Kerajaan kini berdepan dengan sektor kesihatan yang boleh lumpuh dengan kenaikan kes Covid-19 dan keperluan bagi memastikan sebilangan besar rakyat dapat meneruskan aktiviti ekonomi untuk meneruskan kehidupan.Apa yang dibimbangkan kerajaan bukannya mereka yang bekerja di sektor awam, tapi mereka yang bekerja di sektor swasta dan juga yang melaksanakan perniagaan kecil-kecilan.Ini kerana mereka yang berada di sektor awam mempunyai sumber pendapatan mereka agak terjamin.Sumber pendapatan pekerja dan majikan di sektor swasta akan terputus jika aktiviti ekonomi dipaksa berhenti kerana “total lockdown”.Ini kerana banyak perniagaan swasta kini hidup bagaikan telur di hujung tanduk.Ramai antara mereka tidak mampu mengharungi satu lagi “total lockdown” tanpa bantuan kerajaan.Tapi perbelanjaan kerajaan pula tersekat kerana punca pendapatan negara terjejas teruk kerana Covid-19, ekoran kekurangan cukai pendapatan, perniagaan dan juga kutipan SST kerana daya membeli rakyat semakin kurang.Masalahnya ialah membenarkan aktiviti-aktiviti ekonomi terus berjalan adalah punca kes Covid-19 terus berada pada paras yang tinggi.Perkara ini diburukkan lagi oleh segelintir rakyat yang tidak mengambil berat terhadap prosedur operasi standard (SOP).Wabak Covid-19 hanya memerlukan seorang pembawa bergelar manusia yang tidak berdisiplin dan tidak bergejala untuk mewujudkan satu kluster yang amat dahsyat.Ini yang menyebabkan hospital dan ICU di seluruh negara penuh dengan pesakit Covid-19.Kesimpulannya, sektor kesihatan negara amat memerlukan “total lockdown” namun sektor ekonomi negara pula dikhuatiri tidak dapat menampung kesannya.Bersyukurlah kita kerana politik di”lockdown” oleh perintah darurat, jika tidak, negara bakal berdepan dengan krisis politik, yang berisiko menyebabkan pilihan raya terpaksa diadakan ketika Covid-19 mengganas dan menyebabkan wabak lebih mengganas.Jadi, apakah ada jalan keluar bagi Malaysia?Jika rakyat Malaysia terus meletakkan segala beban pada kerajaan, kita hanya akan menempah maut kerana apa yang boleh dilakukan kerajaan adalah terhad untuk melawan Covid-19 ini.Rakyat perlu bersama memikul tanggungjawab bersama kerajaan untuk mengharungi krisis ini.Menjadi hero komplen dan “troll” di media sosial tidak akan menyelamatkan kita daripada krisis Covid-19 ini.Apa yang perlu dilakukan rakyat tidaklah susah.Bagi mereka yang terpaksa bekerja, pakai pelitup muka sentiasa, jaga perjarakan sosial tanpa bersalam dan berpelukan dan elak makan dan berbual bersama di ruang tertutup meskipun bersama keluarga dan sahabat terdekat.Bagi yang dapat bekerja dari rumah, mohon buat “self-lockdown.”


PKR tambah seorang lagi, kini 28 calon untuk PRN Sarawak

PKR menambah seorang lagi calon yang akan mewakili parti itu dalam Pilihan Raya Negeri (PRN) Sarawak ke-12, menjadikan jumlah calonnya kini 28.Presiden PKR Anwar Ibrahim berkata calon itu ialah Hapeni Fadil, mewakili kawasan Dewan Undangan Negeri (DUN) Simunjan.“Ada tambahan iaitu DUN Simunjan berdasarkan atas permintaan orang tempatan dan badan bukan kerajaan yang lain. Mereka minta supaya Hapeni Fadil menjadi calon kawasan itu. Itu sahaja yang ditambah setakat ini.“Setakat ni tak tahu (jika ada pertambahan calon di masa akan datang). Saya tiada maklumat. Memang ramai nak bertanding,” katanya dalam sidang media di ibu pejabat PKR Sarawak di Kuching malam tadi.Beliau berkata PKR berpegang teguh dengan kerjasama parti komponen Pakatan Harapan (PH), dengan tiada pertindihan calon bagi PRN Sarawak.Katanya PKR hanya meletakkan wakil di kawasan yang mempunyai jentera dan kekuatan parti.“Kita kena fokus kepada kawasan yang mempunyai jentera dan kekuatan. Apakah ini bermakna kita beri laluan kepada GPS (Gabungan Parti Sarawak) (untuk menang)? Tak. Kita tak mahu cuba bolot dalam keadaan kawasan yang kita tak punyai cukup kekuatan,” katanya.Semalam, parti itu mengumumkan seramai 27 calonnya akan bertanding pada PRN Sarawak kali ini, berbanding pengumuman awal parti itu akan bertanding di 49 kerusi DUN.Antara yang diumumkan sebagai calon adalah adalah Pemangku Pengerusi Majlis Pimpinan Negeri PKR Sarawak Abg Zulkifli Abg Engkeh bagi kerusi DUN Beting Maro dan Setiausaha Majlis Pimpinan Negeri PKR Sarawak Joshua Jabeng di DUN Kakus.Bagaimanapun, Pengarah Jawatankuasa Pilihan Raya PKR Negeri Dominique Ng berkata PKR mungkin membuat perubahan di saat akhir dan berkemungkinan akan menambah lagi calon-calon yang bertanding.Suruhanjaya Pilihan Raya menetapkan 18 Disember ini sebagai hari pengundian PRN Sarawak, hari penamaan calon pada 6 Disember manakala pengundian awal pada 14 Disember.


Kajian pakar WWF mengenai populasi harimau selari dengan kenyataan pengarah perhutanan Kelantan

Penemuan sebuah penyelidikan lapangan yang dijalankan selama beberapa bulan oleh dua pakar hidupan liar dari Tabung Alam Sedunia (WWF) Malaysia menyimpulkan beberapa bentuk pembalakan hutan dapat membantu pemuliharaan populasi harimau Malaya yang semakin terancam, selari dengan kenyataan serupa pengarah Jabatan Perhutanan Negeri Kelantan.Semalam, Abdul Khalim Abu Samah dikecam oleh sesetengah pihak berhubung kenyataannya kawasan hutan yang ditebang mungkin baik untuk populasi harimau, ketika memberikan respons beliau berkenaan dakwaan bahawa aktiviti pembalakan di Kelantan menyumbang kepada pengurangan populasi harimau.Khalim berkata kajian menunjukkan kawasan yang ditebang akan meningkatkan populasi harimau.“Populasi harimau akan lebih tinggi, apabila berlaku pembalakan kawasan itu akan ditumbuhi anak pokok. Jadi kawasan itu akan dihadiri haiwan seperti kancil yang menjadi makanan harimau. Ia akan memudahkan harimau memburu mangsanya,” katanya seperti dilaporkan Malaysiakini.Abdul Khalim Abu Samah.Kenyataan itu dilihat senada dengan penemuan pakar hidupan liar Mark Rayan Darmaraj dan Wan Mohamad Shariff, yang mendirikan kem di Hutan Simpan Gunung Basor, Kelantan sebagai sebahagian daripada pemerhatian bagi kajian terhadap spesies harimau Malaya.Kajian mereka turut meliputi kawasan seluas 120km, dibantu kamera perangkap infra merah yang diletakkan secara strategik dan berfungsi sepanjang masa selama sembilan bulan.Berdasarkan bilangan bidikan kemunculan harimau sepanjang tempoh tersebut, pakar membuat kesimpulan bahawa kepadatan populasi harimau 30% lebih tinggi di kawasan pembalakan terpilih berbanding anggaran tertinggi yang pernah dinyatakan dalam kajian terdahulu di mana ia dijalankan di Taman Negara.“Pembalakan terpilih sebenarnya boleh meningkatkan habitat harimau kerana gangguan kanopi hutan meningkatkan cahaya matahari ke lantai hutan sekali gus meningkatkan lebih banyak sumber makanan,” kata kajian yang diterbitkan oleh Universiti Cambridge tersebut.Susulan itu, dua pakar itu menggesa penyelidikan segera dilaksanakan mengenai ekologi harimau dan mangsanya di hutan yang ditebang.“Penyelidikan sedemikian akan membolehkan ahli pemuliharaan alam mengesyorkan garis panduan pengurusan mesra harimau bagi pengurusan hutan yang lestari dan sekali gus menyumbang secara signifikan kepada pemuliharaan harimau di Malaysia,” kata mereka sambil menambah kesan pembalakan terhadap populasi harimau “kurang diketahui”.Mereka turut memberi amaran terhadap kecenderungan untuk menganggap pembalakan terpilih di hutan sebagai tidak baik dalam usaha pemuliharaan.“Kekeliruan ini mungkin menyebabkan penyahwartaan hutan simpan dan seterusnya penukaran tanah hutan kepada kegunaan lain (contohnya seperti tanaman komoditi seperti kelapa sawit).“Memandangkan harimau memerlukan habitat yang besar, kesan penukaran kegunaan tanah hutan sedemikian, akan membawa kepada pemisahan dan pengasingan hutan simpan, di mana ia akan menjejaskan daya tahan populasi harimau dalam jangka masa panjang di seluruh landskap hutan,” kata mereka.“Kami berharap penyelidikan masa depan akan menonjolkan peranan hutan yang dibalak secara terpilih bagi usaha pemuliharaan harimau dan membantu dalam menyediakan garis panduan pengurusan hutan lestari yang mesra harimau di Malaysia.”Penyelidikan lapangan itu dijalankan sebagai respons terhadap dakwaan bahawa Panthera Tigris, keluarga harimau Malaya, terancam akibat kehilangan habitat, penebangan hutan dan pemburuan haram, selain berkurangnya sumber makanan.Hutan Simpan Gunung Basor yang terletak di Jeli dipilih untuk kajian lapangan itu kerana ia dianggap sebagai landskap pemuliharaan harimau “Kelas 1” namun ia menyaksikan aktiviti pembalakan sejak 1970-an.“Kawasan tersebut berliku (150–1,840 m) dengan zon-zon flora dari hutan dipterokarpa pamah dan dipterokarpa bukit ke kawasan hutan bawah yang berbukit,” tambah kajian tersebut itu.


Saifuddin guna kuasa menteri kecualikan Umno daripada Akta Pertubuhan

Menteri Dalam Negeri Saifuddin Nasution Ismail menggunakan kuasa menterinya untuk mengecualikan Umno daripada klausa dalam Akta Pertubuhan, membenarkan parti itu untuk tidak mempertandingkan dua jawatan tertingginya.
Ia susulan gesaan Naib Presiden Umno Ismail Sabri Yaakob yang meminta presidennya Ahmad Zahid Hamidi mendedahkan kepada umum surat daripada Jabatan Pendaftaran Pertubuhan (RoS) yang meluluskan usul tambahan parti itu agar jawatan presiden dan timbalan presiden tidak dipertandingkan pada pemilihan tahun ini.
Dalam satu kenyataan, Saifuddin berkata kementeriannya menerima usul tidak bertanding daripada Setiausaha Agung Umno Ahmad Maslan pada 3 Mac lepas.
Katanya, berdasarkan kuasa yang diberikan kepadanya di bawah Seksyen 70 Akta Pertubuhan 1966, beliau memutuskan untuk mengecualikan parti itu daripada pematuhan peruntukan di bawah Seksyen 13 akta sama tersebut.
Peruntukan itu menyatakan RoS boleh membatalkan pendaftaran mana-mana pertubuhan jika didapati melanggar mana-mana peruntukan Akta Pertubuhan.
Tetapi Seksyen 70 Akta yang sama memberi menteri dalam negeri kuasa bagi mengecualikan sesebuah pertubuhan daripada mana-mana peruntukan bawahnya.
Terdapat laporan media yang bercanggah mengenai kandungan surat RoS tersebut, yang dilaporkan meluluskan usul agar dua jawatan tertinggi Umno tidak dipertandingkan.
Ini mendorong Ismail menggesa Zahid mendedahkan surat itu kepada umum.
“Satu kata RoS tolak, tapi tak sampai satu hari kata dah luluskan pula. Semua orang keliru."


6 individu berdepan tuduhan jenayah tragedi stadium di Indonesia

Enam individu terdiri daripada tiga anggota jawatankuasa penganjur dan tiga anggota polis berdepan tuduhan jenayah berkaitan tragedi 1 Oktober di Stadium Kanjuruhan, Malang, Jawa Timur yang meragut 125 nyawa termasuk kanak-kanak.
Tiga anggota polis itu adalah mereka yang bertugas semasa pertembungan antara Arema FC dan Persebaya Surabaya, kata Ketua Polis Jenderal Listyo Sigit Prabowo dalam sidang media yang disiarkan stesen televisyen tempatan.
Beliau berkata mereka akan didakwa di bawah Perkara 359 dan 360 Kanun Keseksaan iaitu kecuaian sehingga menyebabkan kematian dan Perkara 103 perenggan 1 Undang-Undang No 11 Tahun 2022 mengenai sukan.
Listyo berkata ketua PT Liga Indonesia Baru, organisasi yang mentadbir pertandingan bola sepak profesional Indonesia disyaki gagal memastikan stadium memenuhi syarat untuk pensijilan operasi.
Ketua jawatankuasa pengelola pertandingan Arema FC mencetak tiket melebihi kuota menjadi 42,000 tiket melampaui had 38,000 tiket dan pegawai keselamatan kelab tidak menyelaraskan penjaga pintu ketika kejadian.
Seorang anggota polis didapati gagal mencegah penggunaan gas pemedih mata meskipun tahu ia dilarang Persekutuan Bola Sepak Antarabangsa, manakala dua lagi memerintahkan anggota bawahan melepaskan gas pemedih mata.
Jika sabit kesalahan keenam-enam mereka boleh dipenjara maksimum lima tahun, kata Listyo sambil menambah, pihaknya tidak menolak kemungkinan ada penambahan suspek memandangkan siasatan masih diteruskan.
Kekalahan pertama Arema FC di tempat sendiri kepada Persebaya Surabaya dalam tempoh 23 tahun mencetuskan kemarahan penyokongnya yang memasuki padang untuk bersemuka dengan pemain dan pegawai pasukan itu sebaik tamat perlawanan.
Situasi tegang memaksa pihak keselamatan melepaskan gas pemedih mata dan menyebabkan ribuan penyokong berasak-asak untuk keluar stadium melalui beberapa pintu sehingga berlaku rempuhan.
Akibat insiden itu, Arema FC didenda 250 juta rupiah (RM76,124) oleh Persatuan Bola Sepak Indonesia, manakala Polis Indonesia memecat ketua polis Malang dan sembilan lagi anggota.


Anak Najib tarik balik permohonan gantung keputusan Mahkamah Tinggi berhubung kes cukai tertunggak

Mohd Nazifuddin hari ini menarik balik permohonan untuk menggantung pelaksanaan keputusan Mahkamah Tinggi berhubung pembayaran tunggakan cukai pendapatan berjumlah RM37.6 juta kepada Lembaga Hasil Dalam Negeri (LHDN).Peguam Wee Yeong Kang yang mewakili anak bekas perdana menteri Najib Razak itu berkata penarikan balik permohonan tersebut berikutan keputusan Mahkamah Rayuan semalam yang membenarkan permohonan Mohd Nazifuddin untuk menggantung sementara pelaksanaan penghakiman terus diperoleh LHDN berhubung pembayaran cukai berkenaan.“Pada prosiding pengurusan kes hari ini secara dalam talian (e-Review) di hadapan timbalan pendaftar Rini Triany Muhamad Ali, mahkamah membenarkan permohonan kami untuk menarik balik permohonan yang difailkan pada 22 April lepas dengan kebebasan (untuk memfailkan semula permohonan) dan tanpa kos,” katanya ketika dihubungi Bernama hari ini.Prosiding itu turut disertai peguam hasil Athari Faris Ammerry Hussein bagi pihak LHDN.Pada 6 Julai tahun lepas, Mahkamah Tinggi membenarkan permohonan LHDN untuk memasukkan penghakiman terus terhadap Mohd Nazifuddin bagi menuntut tunggakan cukai berjumlah RM37.6 juta bagi tempoh antara 2011 dan 2017.Semalam, Mahkamah Rayuan membenarkan permohonan Mohd Nazifuddin dan bapanya, Najib untuk menangguhkan sementara pelaksanaan penghakiman terus yang diperoleh LHDN sehingga permohonan mereka untuk mendapatkan kebenaran merayu diputuskan Mahkamah Persekutuan.Kedua-dua mereka menfailkan permohonan kebenaran merayu terhadap keputusan Mahkamah Rayuan pada 9 Sept lepas yang mengekalkan keputusan Mahkamah Tinggi itu.


Miti perkenalkan pelbagai inisiatif tarik FDI ke Malaysia

Kementerian Perdagangan Antarabangsa dan Industri (Miti) dan Lembaga Pembangunan Pelaburan Malaysia (Mida) akan melaksanakan pelbagai inisiatif bagi memastikan Malaysia kekal sebagai destinasi pilihan pelaburan asing (FDI) di rantau ini, pada masa depan, kata Timbalan Menteri Perdagangan Antarabangsa dan Industri Lim Ban Hong.Katanya, ini termasuklah dengan memperuntukkan RM1.4 bilion menerusi Belanjawanan 2021 bagi membangunkan ekosistem dan hab rantaian bekalan global di lokasi strategik di seluruh negara, mulai tahun depan.Katanya, Miti  juga sudah mengenal pasti pelbagai langkah efektif termasuk memperkasakan sistem penyampaian kerajaan dengan mempercepatkan kelulusan dan pelaksanaan projek pelaburan.Menurut Lim, Miti juga sudah menyediakan platform digital lesen pengilangan elektronik (e-ML), Project Acceleration and Coordination Unit (Pacu) dan menubuhkan pusat sehenti (OSH) bagi memudahkan kelulusan lesen dan mempercepatkan proses pelaksanaan projek-projek perkilangan di Malaysia.“Kedua menawarkan insentif galakkan pelaburan FDI masuk ke Malaysia dan ketiga dengan menganjurkan seminar pelaburan secara maya dengan pelbagai pihak berkepentingan sebagai contoh dengan dewan peniagaan tempatan dan antarabangsa.“Kita juga menganjurkan misi pelaburan khusus untuk menarik FDI dari luar negara ke Malaysia pada masa depan,” katanya di Dewan Rakyat hari ini.Beliau menjawab soalan Ahmad Nazlan Idris (BN-Jerantut) yang meminta menteri kanan perdagangan antarabangsa dan industri menyatakan unjuran FDI secara langsung bagi tahun 2021 serta usaha yang dilakukan bagi menarik lebih ramai pelabur asing untuk melabur di negara ini.Dalam pada itu, Lim berkata sehingga 30 Oktober tahun ini, kerajaan melalui Mida menilai 786 projek pelaburan dengan nilai RM35.8 bilion dalam sektor perkilangan dan perkhidmatan sebelum dibawa ke jawatankuasa peringkat kebangsaan mengenai pelaburan (NCE) untuk kelulusan.Katanya, Mida juga sedang mengenal pasti 23 projek berprofil tinggi dan berpotensi dengan nilai pelaburan RM75.4 bilion dalam sektor pengilangan dan perkhidmatan daripada FDI dari pelbagai negara disasarkan untuk dibawa masuk ke Malaysia pada 2021.“Kita juga menganjurkan misi pelaburan khusus untuk menarik FDI dari luar negara ke Malaysia pada masa depan,” katanya di Dewan Rakyat hari ini.Sehubungan itu katanya, Miti menerusi Mida akan terus berusaha untuk membawa masuk kadar pelaburan FDI tinggi seperti tahun sebelum ini.“Untuk mengetahui unjuran FDI bagi 2021 kita boleh berpandukan data berikut pertama dari tempoh Januari hingga September 2020 lalu, pelaburan diluluskan dalam sektor perkilangan, perkhidmatan dan utama adalah berjumlah RM109.8 bilion,” katanya.Sektor perkilangan adalah penyumbang terbesar kepada nilai pelaburan diluluskan RM65.3 bilion, diikuti sektor perkhidmatan sebanyak RM42.8 bilion dan sektor utama RM1.7 bilion.Daripada jumlah itu, FDI menyumbangkan sebanyak 38.8% atau bernilai RM42.2 bilion dan selebihnya RM67.2 bilion atau 61.2% adalah pelaburan tempatan.“Pelaburan diluluskan dalam tempoh ini adalah membabitkan 2,935 projek dan dijangka akan mewujudkan 64,701 peluang pekerjaan.”


Kesusahan, cabaran semasa pandemik tak halang murid cemerlang peperiksaan SPM

Pandemik Covid-19 yang mengcucar-ngacirkan jadual persekolahan sehingga menyebabkan tarikh peperiksaan Sijil Pelajaran Malaysia (SPM) dipinda tidak menghalang seorang murid yang terpaksa membahagikan masa untuk belajar dan menjaga ayahnya yang sakit mendapat keputusan cemerlang.Nurul Syafiza Wan Shariman, 18, pelajar sains tulen Sekolah Menengah Kebangsaan (SMK) Aminuddin Baki tidak menjangka mendapat keputusan cemerlang 9A walaupun keluarganya berdepan kesukaran sejak pandemik melanda.“Saya cuba menyemak laman sesawang yang disediakan kementerian pendidikan (KPM) namun laman itu mengalami masalah teknikal (crash) selama 20 minit,” katanya kepada MalaysiaNow.“Saya kemudian menyemak menerusi sistem pesanan ringkas (SMS). Memang terkejut tidak terkata apabila melihat keputusan 9A.”Buat nota dan tumpu perhatian, itulah tips utama Nurul Syafiza Wan Shariman kepada calon SPM yang menduduki peperiksaan itu ketika pandemik.Penutupan sekolah akibat perintah kawalan pergerakan (PKP) bagi mengekang penularan wabak Covid-19 menyebabkan tarikh peperiksaan SPM murid tingkatan lima tahun 2020 dijadualkan semula pada 22 Februari tahun ini.Pada November Menteri Pendidikan Radzi Jidin berkata langkah itu diambil selepas kementerian pendidikan mengambil kira situasi semasa dalam negara yang memberikan kesan kepada calon peperiksaan berkenaan.Syafiza berkata, keputusan cemerlang itu merupakan satu hadiah kepada keluarga terutama bapanya yang terbaring sakit akibat meningitis sejak bulan Mei tahun lepas.Katanya, sejak tahun lalu keluarganya bergantung kepada wang insurans Pertubuhan Keselamatan Sosial (Perkeso) milik ayahnya untuk meneruskan kehidupan, selain abangnya yang turut bekerja secara separuh masa sambil melanjutkan pengajian ke menara gading.Syafiza berkata bukan mudah untuk belajar dalam keadaan sekolah ditutup untuk tempoh masa yang berpanjangan tetapi berterima kasih kepada sokongan yang diberikan rakan-rakan.“Memang sukar belajar secara online terutama subjek Matematik Tambahan, namun rakan baik saya yang banyak membantu. Kalau ada perkara yang tidak faham, saya tanyakan kepada dia,” katanya.Kesukaran belajar secara dalam talianSyafiza yang merupakan anak bongsu daripada tiga beradik itu memaklumkan, dia dan rakan-rakan hanya sempat ke sekolah sebelum PKP pertama, sebelum sekolah dibuka pada Jun hingga Oktober.“Selepas Oktober, memang tak pergi sekolah langsung sampai awal tahun ini.“Jadi kami ‘rushing’ untuk habiskan silibus. Sebagai contoh, 70% subjek Kimia dipelajari secara online sahaja.”Terharu dan gembira, begitulah perasaan Nurul Syafiza ketika melihat keputusan SPM secara dalam talian.Syafiza berkata, kelas secara secara dalam taliannya menggunakan Google Meet, Google Classroom dan aplikasi Zoom.Walaupun sukar secara tidak bersekolah secara normal, Syafiza yang bercita-cita untuk menjadi arkitek itu berkata, dua bulan sebelum tarikh SPM, dia mendisiplinkan diri dan mengekang mata untuk mengulang kaji.“Rutin harian saya bermula 7.30 pagi. Saya akan mengulangkaji bersama rakan saya sehingga pukul 12. Saya rehat sebentar dan sambung sehingga petang. Pada waktu malam saya akan mengulangkaji sehingga pukul 11 atau 12 malam,” katanya.Menceritakan pengalaman mengambil SPM ketika pandemik, Syafiza berkata antara cabaran yang dihadapi para pelajar ialah kesukaran berkomunikasi dengan rakan-rakan sebelum menduduki peperiksaan, sebagai mematuhi arahan penjarakan sosial.“Hendak bincang dengan rakan pun seolah-oleh perlu menjerit kepada satu sama lain,” katanya.Beliau berkata bagi para murid yang akan menduduki peperiksaan SPM akan datang, disarankan untuk menyalin nota sendiri ketika sesi pengajaran secara dalam talian bagi menumpukan perhatian agar tidak terleka.Dia juga menasihatkan agar para pelajar tidak mengalihkan perhatian kepada telefon bimbit atau internet.“Saya hanya melihat telefon bimbit selama 10 minit sebagai ‘hadiah’ untuk


Pendedahan: Isteri bekas timbalan menteri pertahanan terlibat siasatan skandal LCS

Siasatan berhubung perolehan kapal tempur (LCS) menamakan isteri bekas timbalan menteri pertahanan yang pernah berkhidmat dalam pentadbiran kerajaan terdahulu dan ketika ini sebagai salah seorang individu yang terlibat dalam kontroversi projek LCS itu, MalaysiaNow kini boleh mendedahkan berdasarkan sumber rapat dengan isu tersebut.
Turut difahamkan, siasatan forensik mendapati penglibatan beberapa syarikat tidak berdaftar dan wujud transaksi mencurigakan bagi projek bernilai RM9 bilion oleh syarikat milik kerajaan Boustead Naval Shipyard (BNS) bagi membina enam kapal tempur yang gagal disiapkan.
Salah satu syarikat tersebut adalah Sousmarin Armada Ltd, yang mempunyai alamat yang meragukan di Paris di mana transaksi pembayaran kepadanya dibuat di Singapura, di mana corak transaksi serupa turut didapati dilakukan dalam kalangan syarikat kontraktor lain yang dianugerahkan kontrak LCS.
Sumber yang bercakap kepada MalaysiaNow menamakan salah seorang pemilik syarikat itu sebagai Zainab Mohd Salleh, di mana menurut siasatan dia adalah isteri kepada Ahli Parlimen Mersing Abdul Latiff Ahmad.
Latiff, yang dilantik sebagai menteri di Jabatan Perdana Menteri selepas Ismail Sabri Yaakob memegang jawatan tertinggi kerajaan menggantikan Muhyiddin Yassin pada Ogos tahun lalu, pernah bersama Umno sebelum menyertai Bersatu ketika pentadbiran Pakatan Harapan (PH).
Ketika beliau masih menjadi ahli Umno, Latiff adalah timbalan menteri pertahanan dari 2008 hingga 2013.
MalaysiaNow sudah menghubungi Latiff dan masih menunggu responsnya.
Nama Zainab turut dikaitkan dengan satu lagi syarikat yang menerima jutaan dolar daripada projek LCS itu, namun melalui beberapa akaun mencurigakan di luar negara.
“Syarikat itu, Alizes Marine Ltd didapati didaftarkan di Malta dan Labuan di bawah nama yang sama,” kata sumber.
Malta dan Labuan adalah lokasi perlindungan cukai luar pesisir.
Sumber selanjutnya berkata kedua-dua syarikat "beroperasi sebagai syarikat samaran”.
“Mereka hanya ada pejabat maya, atau dengan kata lain, mereka tidak mempunyai pejabat.
“Namun kedua-dua syarikat itu dibatalkan pendaftarannya antara 2014 dan 2019," kata sumber lagi sambil menambah penyiasat percaya kedua-dua syarikat luar pesisir itu digunakan oleh DCNS, kontraktor ketenteraan Perancis yang dilantik untuk membina kapal tempur itu.
Sementara itu, Latiff dan Zainab juga merupakan pemegang saham Mega P Sdn Bhd, yang merupakan anak syarikat kepada syarikat konglomerat pertahanan Ameris France.
Penelitian terkini menunjukkan Zainab kini memegang keseluruhan 350,002 saham dalam syarikat tersebut.
Perbahasan mengenai kontrak LCS kini kembali hangat berikutan pendedahan laporan badan dwi partisan Jawatankuasa Kira-Kira Wang Negara mengenai projek itu selepas mendapati ia gagal disiapkan.
Ia diikuti dengan pendedahan awam laporan siasatan sulit yang disediakan bekas ketua audit negara Ambrin Buang.
Minggu lalu, bekas panglima tentera laut dan pengarah urusan Boustead Heavy Industries Corp (BHIC) Ahmad Ramli Mohd Nor didakwa melakukan pecah amanah jenayah (CBT) berhubung projek itu.
Semalam, perdana menteri berikrar untuk telus dalam siasatan kontrak LCS, mengatakan kerajaan tidak akan membenarkan isu itu menjadi bahan spekulasi.


Kit Siang gesa Khairy benarkan syarikat ‘scam vaksin percuma’ tebus maruah

Penasihat DAP Lim Kit Siang hari ini menggesa Menteri Sains, Teknologi dan Inovasi Khairy Jamaluddin meluluskan dua juta vaksin Covid-19 percuma kepada Pulau Pinang yang ingin diberikan syarikat didakwa scam sebelum ini bagi menebus maruah mereka.Ahli Parlimen Iskandar Puteri itu berkata, ahli perniagaan Yong Chee Kong menjelaskan surat rasmi yang ditulis kepada kerajaan negeri untuk mendermakan dua juta dos vaksin Covid-19 tersebut ditulis kakitangan syarikat beliau, bukannya oleh DAP Pulau Pinang seperti dikatakannya sebelum ini.“Khairy perlu memberikan kelulusan kepada dua juta dos vaksin Covid-19 yang ingin disumbangkan oleh ahli perniagaan Yong Chee Kong kepada Pulau Pinang bagi membolehkan beliau menebus maruahnya semula dan memenuhi tawarannya sebelum ini,” katanya dalam satu kenyataan hari ini.“Yong berkata yang sekiranya beliau boleh mendapatkan surat kelulusan daripada kerajaan untuk dua juta dos vaksin Covid-19 ini, ‘bos’ beliau masih terbuka untuk mendermakan vaksin tersebut kepada rakyat Pulau Pinang.”Sebelum ini, Khairy yang juga menteri yang bertanggungjawab ke atas vaksinasi Covid-19 mendedahkan tawaran dua juta dos vaksin Covid-19 secara percuma untuk Pulau Pinang merupakan satu scam dan menambah siasatan mendapati syarikat yang memberikan tawaran itu sebenarnya tidak wujud.“Saya ulangi sekali lagi hari ini. Sumbangan atau tawaran ini palsu. Lihat surat tawaran ini, letterhead syarikat pun tiada,” katanya pada sidang media secara dalam talian hari ini.“Saya bertanggungjawab terhadap pembelian vaksin di Malaysia, jadi saya tahu dari mana bekalan didapatkan.”Kenyataan itu dikeluarkan Khairy selepas Setiausaha Agung DAP Lim Guan Eng dan Ketua Menteri Pulau Pinang Chow Kon Yeow mengatakan kerajaan cuba menyekat pemberian vaksin percuma kepada rakyat Pulau Pinang.Bagaimanapun Guan Eng dan Chow sudah mengemukakan permohonan maaf terhadap Khairy selepas pendedahannya.Penasihat DAP itu meminta ruang diberikan kepada Yong dengan membolehkan beliau memenuhi tawaran dua juta dos vaksin kepada rakyat Pulau Pinang.“Sekiranya Yong berjaya mengotakan tawaran ini, semua laporan polis terhadap beliau patut digugurkan.”


Umno kini terlalu yakin

Umno terlalu yakin untuk menang di apa-apa pilihan raya seterusnya bersama Barisan Nasional (BN).Keyakinan itu ditunjukkan dengan jelas dengan keputusan membubarkan Dewan Undangan Negeri (DUN) Johor dan juga keputusan Umno Kelantan untuk menamatkan hubungan dengan PAS di negeri itu.Keyakinan itu terbina daripada keputusan memberangsangkan pilihan raya negeri (PRN) Melaka, dan juga Sarawak yang menunjukkan Pakatan Harapan (PH) semakin tidak bermaya.Dan pertembungan tiga penjuru antara BN, Perikatan Nasional (PN) dan PH di Melaka tetap berpihak kepada gabungan dipimpin Umno itu.Perdana Menteri Ismail Sabri Yaakob tidak boleh berbuat apa-apa dengan kedua-dua keputusan Umno ini.Maklumlah beliau hanyalah naib presiden Umno.Nada jawapan bahawa Umno negeri diberi autonomi untuk membuat keputusan mendedahkan tahap kuasa Ismail dalam parti itu.Namun begitu, tidak salah untuk Umno mengambil kesempatan ketika lawannya lemah.Ini real-politik.Tindakan Umno melengah-lengahkan Pilihan Raya Umum ke-14 (PRU14) memberikan peluang kepada Dr Mahathir Mohamad untuk menggabungkan pembangkang dan menumbangkan BN.Kali ini, Umno tidak mahu menunggu lagi, mereka perlu lebih cepat sebelum munculnya seseorang yang mungkin berjaya menggabungkan Presiden Warisan Mohd Shafie Apdal, Pengerusi PH Anwar Ibrahim dan Pengerusi PN Muhyiddin Yassin beserta Muda dan Pejuang.Umno memilih waktu yang kelihatan seperti rakyat tiada pilihan lain selain mengundi mereka.Umno terlalu yakin rakyat akan memilih mereka atas faktor lawan-lawan BN tidak dapat bekerjasama.Tema kestabilan akan terus dijadikan modal Umno untuk memenangi pilihan raya.Umno sudah tidak risau mengenai pertembungan tiga penjuru pada PRU15 melainkan rakyat Johor memberikan signal berbeza daripada apa yang terjadi di Melaka.Soal sahabat, etika dan sebagainya boleh duduk tepi dalam real-politik.Kerana itu, tidak dapat dinafikan lagi, Umno memang pandai berpolitik.Dulu, kini dan selamanya.


Tiada kesesakan lebuh raya kecuali di sekatan polis, kata LLM

Menjelang sambutan Aidiladha tidak lama lagi, Pusat Pengurusan Trafik Lembaga Lebuh Raya Malaysia (LLM) melaporkan keadaan trafik di semua lebuh raya adalah lancar kecuali perlahan di beberapa lokasi sekatan jalan raya (SJR).Setakat pukul 3.39 petang ini, trafik dilihat lancar dan terkawal sebelum keluar Plaza Tol Gombak menghala ke arah Kuala Lumpur.Ia setelah keadaan lebuh raya dilaporkan sesak malam semalam di lebuh raya Kuala Lumpur-Karak di kedua-dua arah.Turut dilaporkan sesak petang semalam Plaza Tol Sungai Besi arah Selatan.Katanya, kesesakan trafik di lebuh raya Kuala Lumpur-Karak (KLK) yang dilaporkan pagi tadi tidak berpunca daripada peningkatan jumlah kenderaan namun disebabkan pemeriksaan teliti di sekatan jalan raya (SJR) oleh pihak polis.Polis Kelantan hari ini melaporkan peningkatan kenderaan yang masuk ke negeri itu dari arah utara melalui Jalan Gerik-Jeli sebanyak 5% sejak Jumaat.Di media sosial, orang ramai melahirkan kebimbangan sekiranya berlaku kejadian rentas negeri ketika musim perayaan seperti Hari Raya Aidilfitri sebelum ini, yang menyebabkan peningkatan kes dan kluster baru, selain penyalahgunaan kebenaran rentas negeri.


Lebih 300 pegawai polis ditukar kerana masalah disiplin sejak 2018, menurut KDN

Seramai 339 pegawai polis yang mempunyai masalah disiplin, terlibat dalam proses pertukaran di seluruh negara sejak 2018 hingga Januari lepas.
Kementerian Dalam Negeri (KDN) memaklumkan daripada jumlah itu, 294 pegawai atau 86.7 peratus ditukarkan ke Semenanjung, 25 pegawai (7.4 peratus) ditukarkan ke Sabah dan 20 pegawai (5.9 peratus) ditukarkan ke Sarawak.
“Pertukaran tersebut dilakukan, kerana didapati pegawai polis yang terlibat mempunyai masalah disiplin dan integriti serta melakukan kesalahan jenayah,” menurut jawapan bertulis yang disiarkan di laman sesawang Parlimen hari ini.
Ia bagi menjawab soalan Ahmad Johnie Zawawi (GPS-Igan) mengenai jumlah pegawai polis dari Semenanjung Malaysia yang dipindahkan ke Sarawak atas faktor masalah disiplin.
Menurut KDN antara isu dan kesalahan dilakukan pegawai yang ditukarkan ialah, mempunyai hubungan intim dengan pegawai polis yang telah berkahwin sehingga menganggu keharmonian rumah tangga, ditangkap atas kesalahan berkhalwat dengan pegawai polis yang telah berkahwin, dan terlibat dalam kegiatan dan aktiviti tidak bermoral.
KDN memaklumkan pertimbangan dalam membuat keputusan tersebut mengambil kira dasar dan peraturan pertukaran sedia ada, iaitu Pekeliling Perkhidmatan Bil. 3 Tahun 2004 (Panduan Pertukaran Pegawai Awam) yang menjelaskan pertukaran tidak digunakan sebagai hukuman, kecuali ia dapat membantu melicinkan proses tindakan tatatertib terhadap pegawai berkenaan.


Dari Brickfields (Bahagian 4)

Pada Ahad 8 Februari, 2015 akbar The New York Times (NYT) menulis: “Jho Low well connected in Malaysia has an appetite for New York.” Akhbar yang mula terbit pada tahun 1851 ini amat berpengaruh di Amerika Syarikat (AS).
Tulisan panjang lebar oleh Louise Story ini keluar pada pagi Ahad, pagi strategik untuk membaca akhbar secara santai.
Bila berita ini keluar aku berada di Old Town White Coffee di Brickfeilds. Aku bertemu dengan wartawan Suara Keadilan.
“Inilah dia berita yang aku cakap ‘bigger than big’, dah keluar di NYT. Suara Keadilan patut goreng lagi, ini isu hot.” Aku cuba meyakinkan Diqin.
Berita dari NYT ini mula merebak dalam internet. Warganet mula berbincang. Aku hanya melihat dari jauh dan cuba menjangkakan apa akan berlaku seterusnya.
Nama Jho Low dan 1MDB mula jadi perbualan nasional. Sana sini warga Malaysia ingin tahu siapa hamba Allah kroni Najib Razak ini.
Aku merasakan berita meledak di NYT ini akan mempengaruhi suasana politik Malaysia.
Internet membantu merebakkan berita dari NYT ini. Utusan Malaysia, Berita Harian, RTM dan TV3 semenjak zaman reformasi 1998 sudah dikencingkan.
Laman portal seperti MalaysiaKini lebih dipercayai daripada laporan media arus perdana.
Tiba-tiba muncul pula satu lagi portal, Sarawak Report. Portal yang berpangkalan di London ini juga sama menyebarkan berita Jho Low, Najib dan 1Malaysia1 Development Berhad (1MDB).
Aku sebenarnya tidak faham sangat dari segi ekonomi apa sebenarnya isu 1MDB ini.
Aku rasa ramai juga sosok yang sewaktu dengan aku.
Aku sedaya upaya cuba memahaminya kerana aku wajib mengheboh, membakar dan mempropagandakan berita 1MDB ini dalam blog TukarTiub (TT) yang aku kendalikan.
Blog TT ini aku lancarkan pada 10 Ogos, 2008 ketika Pilihan Raya Kecil (PRK) Anwar Ibrahim di Permatang Pauh pada 20 Ogos, 2008.
Kerja aku dalam blog ini pertama memberi pencerahan mengenai isu dalam dan luar negara. Kedua menghasut pembaca TT untuk membenci United Malays National Organisation (Umno) dan Barisan Nasional (BN).
Dari awal lagi aku amat yakin 1MDB ini adalah “kavadi” yang dipikul oleh Najib. Kavadi ini sedang menjerat leher Najib.
Bila Najib terdesak melalui blog TT aku menyimbah minyak agar api membakar luas.
Berita-berita dari media milik Umno aku komen dan ketawakan “kah kah kah”.
Mana berita yang baik aku tambah “ajinomoto” untuk menyedapkan lagi hasutan agar pembaca membenci parti “Ketuanan Melayu”  yang aku pelekeh dengan nama Inggerisnya United Malays National Organisation.
Peranan ketiga blog TT ialah menyediakan bacaan yang lebih serius dan ada analisis.
Aku memasukan dalam blog TT tulisan kolum Dari Brickfields yang tersiar dalam akhbar mingguan Suara Keadilan.
Tulisan yang sama muncul juga dalam MalaysiaKini
Berita desas-desus mula tersebar bahawa Suruhanjaya Pencegahan Rasuah Malaysia (SPRM) akan bertidak dalam kes 1MDB.
Laporan NYT tentang 1MDB juga sudah menjadi berita dunia.
Menjadi satu kemustahilan jika lembaga-lembaga hukum di Malaysia tidak bertindak. Kes 1MDB ini sudah menjadi skandal dunia.
1MDB bukan hanya melibatkan Malaysia. Dubai, Kuwait, Saudi, New York, Hong Kong dan Singapura turut terlibat sama.
Nama Goldman Sachs, bank pelaburan antarabangsa berpusat di New York juga terlibat. Malah Raja Arab Saudi juga “direkrut” sama.
Desas-desus sudah mula didengar bahawa peguam negara akan mengambil tindakan. Aku ingat lagi malam Sabtu 25 Julai, 2015. Tian Chua, Siva Rasa dan aku bertemu di Old Town White Coffee di Brickfields. Dua sosok ini adalah ahli Parlimen dan orang kuat Parti Keadilan Rakyat (PKR).
Sambil menghirup kopi kami bersembang.
“Betul ke Najib akan kena tangkap?” Aku bertanya.
“Possible.” Jawab Siva.
“The AG has to move, this is not local issue. Gone global.” Tian menyampuk.
“Aku dengar Najib akan ditangkap.” Aku membuat andaian.
“Yes, rumours and news circulating in town.” Siva menjawab.
“Gani Patail could give instructions.” Tian menambah.
Tian kemudian menerangkan Peguam Negara Ghani Patail boleh beri arahan SPRM untuk bertindak.
“SPRM boleh tangkap ke?” Aku bertanya.
“Yes, SPRM ada pasukan khas dan ada lokap.” Siva menjawab.
Ini maklumat baru untuk aku. Selama  ini aku sangka SPRM hanya badan menyiasat.
Rupanya kini boleh menangkap dan menahan. Hebat SPRM ini.
“Bila Najib akan ditangkap?” Aku bertanya.
“Possible Monday, esok Ahad Isnin la. We wait Monday morning, mesti ada.” Tian berkata dengan yakin.
“Kalau Hishamuddin Rais tahu move Ghani Patail, Tian tahu and you knows, Najib pun mesti tahu.” Aku arahkan ayat akhir aku kepada Siva.
Jam melintas 12 malam baru kami  keluar dari Old Town White Coffee. Kami yakin Isnin nanti satu perkara yang besar akan berlaku.
Malam minggu hujung bulan gaji dah masuk maka Jalan Thambipillay makin sibuk. Anak muda Melayu, Mat Bangla dan Mat Indon sedang merayau masuk dari pintu kedai ke pintu kedai.
Masuk dari bilik ke bilik dengan mata memandang ke ranjang. Akhirnya dompet dibuka duit keluar untuk membeli kasih sayang.
Ahad esoknya aku hanya menunggu apakah Najib akan ditangkap. Hati aku berkata mungkin berlaku dan mungkin tidak.
Pagi Isnin 27 Julai 2015, satu Malaysia heboh Peguam Negara Gani Patail berhenti menjalankan tugas.
Kontrak masih belum tamat.
Malamnya aku bertemu Tian sekali lagi di Old Town White Coffee.
“So nothing happened. What we anticipated never arrive, polis paksa ke Gani berhenti?” Aku bersuara dengan nada sesal.
“Najib knows, he striked first.” Ini rumusan Tian yang memberi kredit pada Najib kerana bertindak lebih awal.
Berita Gani berhenti jadi perbualan nasional.  Malah ada berita melapor yang tentera bersenjata masuk ke bilik Gani dan memaksanya untuk letak jawatan.
Berita jenis ini merebak walaupun tidak betul. Malah ada politikus DAP yang dipanggil polis kerana menyebar berita sedemikian.
Akhirnya berita Gani letak jawatan menjadi kendur. Seperti biasa hidup warga Malaysia berjalan terus.
Tiba-tiba satu Malaysia terkejut sekali lagi apabila satu “tong drum minyak” ditemui di Subang Jaya pada 16 September 2015. Dalam tong dram ini ada satu mayat yang dibungkus dengan simen.
Ini mayat Kevin Morais, timbalan pendakwa raya Pejabat Peguam Negara dan juga SPRM. Mayat sudah beku dalam simen.
Satu Malaysia menjadi heboh sekali lagi. Warganet heboh. Kisah C4 dan Altantuya kembali menjadi perbualan nasional.
Seminggu setelah mayat Kevin Morais ditemui aku berjumpa Tian di Old Town White Coffee.
Tian menganalisa kes kematian Kevin. Aku tertarik dengan teori Tian. Bukan sahaja tertarik malah aku nampak ada kebenaran dari andaian yang dibuat oleh Tian.
“Kevin is English educated, sekarang banyak peguam dalam AG chambers lulus dari UiTM atau UIA. Bahasa Inggeris mereka tak powerful, so the drafting of the  charge sheet dan persediaan untuk kes Najib kalau dalam Bahasa Inggeris pasti Kevin yang tulis, Kevin tahu semua.” Teori Tian muncul seminggu sesudah mayat Kevin ditemui dan tong drum bersimen.
Aku hampir setiap malam akan datang ke Old Town White Coffee. Di Cafe ini aku bertemu kawan-kawan.
Aku ingat lagi sebelum kes Gani dan kes mayat  Kevin aku selalu membayangkan politik jalan raya akan memberikan impak yang besar pada politik Malaysia.
Satu malam di Old Town White Coffee dalam bulan Jun 2015 terlintas dalam kepala aku bahawa sesuatu yang baru wajib diakukan di Malaysia. Ini untuk menyambut laporan 1MDB dari NYT.
Aku adalah sosok tegar yang mengajukan teori sebelum pilihan raya perlu ada, “pilihan jalan raya”. Jalan raya yang aku maksudkan ini ialah tunjuk perasaan di jalan raya.
Tahun 2015 aku menjadi “sosok rujukan” untuk Bersih 2.0.
Aku dijemput hadir dalam semua mesyuarat Bersih 2.0. Boleh memberi pandangan dan berhujah.
Awal sebelum ini aku juga menjadi ahli Jawatankuasa Pemandu Bersih 2.0. Aku letak jawatan bila aku terlibat secara langsung dalam menyusun Himpunan Kebangkitan Rakyat pada 12 Januari, 2013 di Stadium Negara.
Ketika ini hubungan aku amat baik dan rapat dengan Mohamad Sabu pemimpin penting dalam PAS. Parti Islam itu juga ketika ini bersama dalam Pakatan Rakyat (PR) yang berkuasa di Selangor, Pulau Pinang dan Kelantan.
Kejayaan Himpunan Kebangkitan Rakyat di mana lebih 200,000 warga berkumpul di Stadium Negara menjadikan aku lebih berahi untuk melakukan satu demo yang lebih hebat dan bersejarah.
Pada satu malam dalam bulan Jun 2015 aku terfikir biasanya demo Bersih 1, 2 dan 3 berjalan pada hari Sabtu jam 2.00 petang. Lewat petang  bersurai. Atau disuraikan oleh FRU.
Dari poket aku mengambil keluar telefon Nokia merah. Aku melihat kalender tahun 2015. Aku mengelamun sendirian. Aku ternampak Hari Merdeka 31 Ogos, 2015 jatuh pada hari Isnin.
“Ureka!” Aku mengambur berdiri bila melihat tarikh ini.
Dalam kepala aku: Sabtu 29 Ogos mula berdemo hingga hari Ahad, Isnin cuti umum. Ertinya demo dan bermalam di Dataran Merdeka. Dua hari berdemo ini belum pernah berlaku. Aku mahu membuat sejarah.
Malam itu aku bertemu Diqin. Aku meluahkan cadangan demo Bersih 4 diadakan selama dua hari di Dataran Merdeka.
“Ok Sham, rare belum pernah dibuat.” Dikin menyokong pandangan aku.
“Aku akan cadangkan pada Maria Chin Abdullah. Ambiga Sreenevasan hal demo ni dia slow sikit.” Aku beri penjelasan.
Telur Bersih 4 menetas di Old Town White Coffee. Aku jual idea ini pada Tian dan Mat Sabu. Bila  sosok berdua ini dapat aku yakinkan maka semua akan beres.
Di Old Town Cafe aku tersenyum. Semua teratur dengan baik.
Berita 1MDB dan Jho Low sudah keluar dalam NYT. Berita ini berjaya membakar kemarahan rakyat.
Seperti dirancang oleh “Zeus” ketika aku berfikir tentang  Bersih 4 ketika inilah Gani dilucutkan jawatan.
Inilah sejarah yang wajib aku rakamkan.


Malaysia sedia keluarkan vaksin Covid-19 sendiri, kata PM

Perdana Menteri Ismail Sabri Yaakob hari ini mengumumkan Malaysia bersedia mengeluarkan vaksin Covid-19 melalui Pelan Hala Tuju Pembangunan Vaksin Negara (PPVN).Menurutnya, selain vaksin Covid-19, vaksin kolera juga sedang dibangunkan oleh Institut Penyelidikan Perubatan (IMR).“Saya ingin kongsikan hari ini terdapat tiga projek yang bersedia untuk dilaksanakan melalui PPVN, pertama dua jenis vaksin Covid-19, menggunakan virus yang dilemahkan dan MRNA yang dibangunkan Institut Penyelidikan Perubatan (IMR),” kata Ismail ketika pelancaran penubuhan Institut Genom dan Vaksin Malaysia (MGVI) hari ini.“Kedua, vaksin kolera dan ketiga projek penilaian pra klinikal vaksin terapeutik kanser untu rawatan kanser kepala dan leher (yang dijalankan) oleh Cancer Research Malaysia (CRM),” tambahnya.Majlis Pelancaran Pelan Hala Tuju Pembangunan Vaksin Negara (PPVN) dan Institut Genom dan Vaksin Malaysia (MGVI) hari ini yang disempurnakan Ismail pagi ini.Dalam sebuah ciapan Twitter, Ismail berkata penubuhan MGVI mampu mencorak laluan dalam mengeluarkan produk vaksin sendiri yang berkualiti, berkesan dan selamat mengikut syarat yang ditetapkan oleh Bahagian Regulatori Farmasi Negara (NPRA).Dalam pada itu, Menteri Sains, Teknologi dan Inovasi Dr Adham Baba berkata ini rangka kerja Pelan Hala Tuju Pembangunan Vaksin Negara (PPVN) diyakini mampu membantu mengukuhkan keupayaan Malaysia secara berperingkat dalam usaha pengkomersialan vaksin tempatan.Katanya, ia akan menyumbang kepada industri bioteknologi, pembangunan modal insan dan bioekonomi negara.“Rangka Kerja PPVN terbahagi kepada enam bidang keutamaan iaitu tadbir urus, infrastruktur pembuatan vaksin, kajian klinikal, pembangunan modal insan dan perolehan teknologi, pembangunan vaksin serta komunikasi vaksin,” katanya yang turut hadir dalam majlis pelancaran PPVN hari ini.Katanya PPVN akan menetapkan pengeluaran vaksin dalam dua fasa iaitu bagi jangka masa pendek yang akan mengambil masa satu hingga lima tahun, manakala jangka masa panjang mengambil masa lima hingga 10 tahun.Adham berkata pembangunan vaksin itu bertujuan menghasilkan vaksin manusia untuk kegunaan dalam negara khususnya bagi kesemua vaksin dalam Program Imunisasi Covid-19 Kebangsaan sebagai langkah siap siaga negara dalam menghadapi sebarang ancaman pandemik pada masa hadapan.Sehubungan itu, Ismail berkata kerajaan juga akan menyambung kontrak pakar penyelidik vaksin di universiti awam (UA) selama lima tahun lagi secara serta-merta, bagi yang tamat tempoh perkhidmatan.“Langkah ini adalah usaha kerajaan untuk memastikan kajian yang sedang dijalankan pakar dalam bidang berkaitan tidak terhenti separuh jalan atau disia-siakan.”


5 lagi negeri Fasa 3 beralih fasa akhir PPN

Lima negeri berstatus Fasa Tiga Pelan Pemulihan Negara (PPN) termasuk Perlis, Perak, Penang, Sabah dan Kedah bakal beralih ke Fasa Empat PPN berkuat kuasa 8 November.Pengumuman Menteri Pertahanan Hishammuddin Hussein tersebut adalah susulan keputusan mesyuarat khas Jawatankuasa Khas Pengurusan Pandemik hari ini yang dipengerusikan Perdana Menteri Ismail Sabri Yaakob dengan mengambil kira penilaian risiko oleh kementerian kesihatan (KKM) dan Majlis Keselamatan Negara (MKN).“SOP (Prosedur Operasi Standard) bagi negeri-negeri yang memasuki Fasa Empat adalah sama dengan sebelum ini. Keterangan SOP terkini akan dikemas kini oleh MKN di laman sesawang rasmi mkn.gov.my,” kata Hishammuddin dalam sebuah kenyataan.Sehubungan itu, hanya Kelantan dan Sarawak sahaja yang masih berstatus Fasa Tiga ketika ini.Dalam pada itu, Hishammuddin berkata anak-anak kapal di bawah pengurusan Lembaga Pelabuhan Klang dibenarkan untuk mengambil suntikan vaksin semasa persinggahan di Pelabuhan Klang tertakluk kepada kelulusan KKM, Jabatan Laut dan Jabatan Imigresen.Katanya urusan penerimaan suntikan vaksin wajar dilaksanakan di atas kapal bagi mengelak pergerakan berskala besar anak-anak kapal ke klinik atau fasiliti perubatan.Beliau berkata Lembaga Pelabuhan Klang telah diminta mengemukakan keperluan maklumat lanjut seperti penganjur, bilangan anak kapal yang terlibat dan hal lain yang berkaitan bagi program vaksinasi untuk anak-anak kapal di Pelabuhan Klang.Hishammuddin berkata berkuat kuasa 8 November ini juga, individu lengkap vaksin bagi semua peringkat umur dibenarkan memasuki stadium termasuk semua fasiliti sukan dan syarat ini dimasukkan dalam SOP.Katanya kanak-kanak berumur bawah 18 tahun yang belum/tidak lengkap vaksin masih tidak dibenarkan memasuki stadium termasuk semua fasiliti sukan dan ketika ini, aktiviti makan serta minum di dalam stadium juga adalah tidak dibenarkan.Beliau berkata Jawatankuasa Khas Pengurusan Pandemik Covid-19 hari ini turut meluluskan pelaksanaan peralihan pengurusan stesen kuarantin hotel kepada stesen kuarantin swasta bermula tujuh hari selepas kelulusan.Menurut Hishammuddin, pengurusan stesen kuarantin adalah berdasarkan Garis Panduan Pembukaan, Pengoperasian dan Pemantauan Stesen Kuarantin Swasta yang telah disediakan oleh pihak Agensi Pengurusan Bencana Negara (Nadma).“Kutipan kos operasi Covid-19 berjumlah RM2,600 bagi setiap pengembara bukan warganegara dimansuhkan manakala caj bagi stesen kuarantin masih berkuat kuasa dan caj yang dikenakan stesen kuarantin swasta adalah pada kadar yang sama (pakej standard) seperti sebelum ini yang berkuat kuasa pada 15 November 2021,” katanya.Beliau berkata kos kuarantin bagi tujuh kumpulan warganegara Malaysia yang dikecualikan caj kuarantin ditanggung oleh kerajaan dan ujian ulangan saringan pengesanan Covid-19 diselaraskan oleh KKM menerusi jabatan kesihatan negeri/daerah yang berkaitan.Hishammuddin turut menyeru agar semua kelonggaran yang diberikan dimanfaat sepenuhnya oleh rakyat dengan penuh disiplin dan rasa tanggungjawab dengan memakai pelitup muka, mengamalkan penjarakan fizikal serta sentiasa menjaga kebersihan diri.Katanya paling penting dalam membantu usaha kerajaan #ReopeningSafely, semua pihak amat digalakkan untuk mengamalkan TRIIS iaitu “test, report, isolate, inform and seek” atau ujian, lapor, kuarantin atau pengasingan kendiri, memaklumkan dan dapatkan rawatan segera dengan sebaik mungkin demi keselamatan diri, ahli keluarga dan orang sekeliling.


Siasat juga dana pilihan raya PKR, DAP, kata bekas pembantu Muhyiddin

Perdana Menteri Anwar Ibrahim digesa menyiasat perbelanjaan pilihan raya parti komponen Pakatan Harapan (PH), PKR dan DAP, serta Barisan Nasional (BN) di tengah-tengah siasatan agensi anti rasuah itu ke atas sumber pembiayaan Bersatu.
Marzuki Mohamad, bekas ketua setiausaha sulit kepada Presiden Bersatu Muhyiddin Yassin semasa menjadi perdana menteri, berkata kedua-dua parti itu, DAP dan PKR berbelanja besar untuk bahan kempen Pilihan Raya Umum ke-15 (PRU15) termasuk bendera, poster, papan iklan, lori dan kempen media sosial.
“Ini tidak termasuk sewa jet dan helikopter yang digunakan Anwar sepanjang tempoh berkempen, atau kos lain yang melibatkan jentera parti,” katanya dalam satu kenyataan di Facebook.
"Mengikut anggaran kasar saya, jumlah kos kempen pilihan raya PKR dan DAP akan mencecah ratusan juta ringgit. Dari mana datangnya dana ini?"
Marzuki turut menggesa PKR dan DAP untuk menerbitkan penyata akaun mereka, termasuk akaun pemegang amanah yang dipegang bagi pihak parti, jika ada.
Anwar sebelum ini berkata PKR akan berbuat demikian jika diminta oleh Suruhanjaya Pencegahan Rasuah Malaysia (SPRM).
"SPRM boleh menjalankan semakan ke atas mana-mana parti. Bersatu tidak mendedahkan akaunnya, ia sedang disiasat," kata presiden PKR itu.
"Saya tiada masalah kerana akaun PKR diaudit dan diserahkan kepada Pendaftar Pertubuhan mengikut jadual setiap tahun."
Dalam catatan di Facebook, Marzuki mempersoalkan sama ada PKR dan DAP menerima sebarang pembiayaan daripada taikun perniagaan yang mempunyai urusan dengan kerajaan negeri Pulau Pinang, Selangor dan Negeri Sembilan, yang ditadbir PH.
"Adalah tidak adil untuk menyiasat Bersatu sahaja kerana tuduhan berbelanja besar," katanya.
"PKR dan DAP juga banyak berbelanja."
Beliau berkata BN juga perlu disiasat berhubung dana pilihan rayanya, sambil menambah bahawa menteri gabungan itu merupakan sebahagian daripada kerajaan Perikatan Nasional (PN) manakala perdana menteri selepas pentadbiran PN juga datang daripada BN.
“Saya percaya perdana menteri adalah seorang yang adil dan sentiasa berpegang teguh kepada prinsip keadilan,” katanya.
"Jadi bersikap adil dalam semua tindakan."


Pengacara ikonik TV dan radio, Larry King meninggal dunia

Penyiar televisyen dan radio ikonik, Larry King, yang mewawancara sesiapa sahaja yang layak ditemuramah sepanjang kariernya selama enam dekad, meninggal dunia semalam pada usia 87 tahun.Syarikat yang ditubuhkannya bersama, Ora Media, tidak menyatakan punca kematiannya tetapi laporan media menyatakan King bergelut dengan Covid-19 selama berminggu-minggu dan mengalami beberapa masalah kesihatan dalam beberapa tahun kebelakangan ini.King yang popular dengan identiti mengenakan “suspender” dan bingkai kaca mata berwarna hitam, terkenal selama 25 tahun sebagai pengacara rancangan bual bicara di “Larry King Live” CNN.“Selama 63 tahun dan di seluruh platform radio, televisyen dan media digital, ribuan wawancara, penghargaan, dan pujian global Larry menjadi bukti bakatnya yang unik dan berkekalan sebagai penyiar,” kata Ora Media dalam satu kenyataan yang disiarkan di Twitter.


Cristiano Ronaldo positif Covid-19

Bintang bola sepak sensasi merangkap kapten pasukan kebangsaan Portugal, Cristiano Ronaldo disahkan positif Covid-19 sekali gus terlepas peluang untuk beraksi dalam perlawanan menentang Sweden pada Rabu, lapor agensi berita Xinhua.“Cristiano Ronaldo dikeluarkan daripada pasukan kebangsaan selepas dijangkiti Covid-19. Pemain itu berada dalam keadaan baik tanpa gejala dan kini dikuarantin,” memetik laman web rasmi Persekutuan Bola Sepak Portugal (FPF) pada Selasa.Ronaldo pemain ketiga Portugal yang dijangkiti Covid-19 selepas Jose Fonte dan Anthony Lopes.Dalam perkembangan sama, agensi berta Xinhua turut melaporkan kes global Covid-19 sudah melepasi angka 38 juta pada Selasa.Menurut data Universiti Johns Hopkins, jumlah kes global mencecah 38,006,121 dengan 1,083,875 kematian setakat 6.24 petang waktu tempatan.Amerika Syarikat melaporkan 7,850,829 kes dan 215,775 kematian, kedua-duanya tertinggi di dunia.India di tempat kedua dalam kes tertinggi dengan 7,175,880 kes dan Brazil ketiga sebanyak 5,103,408.Bagaimanapun, Brazil berada di kedudukan kedua tertinggi untuk jumlah korban iaitu 150,689 orang.Ketiga-tiga negara berkenaan menyumbang lebih separuh daripada keseluruhan kes global.


Wan Junaidi dilantik Yang di-Pertua Dewan Negara ke-19

Bekas menteri di Jabatan Perdana Menteri (Parlimen dan Undang-undang), Wan Junaidi Tuanku Jaafar dilantik sebagai Yang di-Pertua Dewan Negara yang ke-19 hari ini.
Wan Junaidi menggantikan Rais Yatim yang dilantik sebagai Speaker Dewan Negara sejak 18 Jun 2020 dan tamat perkhidmatan pada 16 Jun lepas.
Pelantikan itu dibuat selepas Perdana Menteri Anwar Ibrahim mengemukakan Wan Junaidi, yang juga calon tunggal sebagai cadangan nama ahli untuk dilantik.
"Mengikut Peraturan Mesyuarat 2(1), saya telah memastikan bahawa beliau bersetuju untuk berkhidmat jika dipilih," katanya.
Cadangan itu disokong Menteri Pelaburan, Perdagangan dan Industri Tengku Zafrul Tengku Abdul Aziz.
Sebelum itu, Wan Junaidi bersama seorang bekas menteri dan bekas timbalan menteri mengangkat sumpah jawatan sebagai ahli Dewan Negara hari ini.
Mereka termasuk, bekas menteri di Jabatan Perdana Menteri (Hal Ehwal Agama) Mujahid Yusof dan bekas timbalan menteri dalam negeri Nur Jazlan Mohamed.
Ketiga-tiga mereka mengangkat sumpah sebagai senator di hadapan pengerusi sementara Senator Awang Sariyan pada majlis yang berlangsung di Dewan Negara.
Wan Junaidi dan Nur Jazlan mendapat lantikan Yang di-Pertuan Agong manakala Mujahid adalah pilihan Dewan Undangan Negeri Perak pada 25 Mei lepas.
Ketika pentadbiran perdana menteri Ismail Sabri Yaakob sebelum ini, Wan Junaidi berkhidmat dalam portfolio undang-undang bermula 2021 hingga 2022.
Beliau pernah berkhidmat sebagai timbalan Yang di-Pertua Dewan Rakyat pada 2008 hingga 2013.
Mujahid yang juga pengerusi Pakatan Harapan Perak pula adalah bekas menteri di Jabatan Perdana Menteri (Hal Ehwal Agama) dari 2018 hingga 2020 manakala Nur Jazlan pula pernah memegang jawatan timbalan menteri dalam negeri pada 2015 hingga 2018.
Dewan Negara bersidang selama enam hari bermula hari ini.


NGO gesa SPR perluas undi pos pengundi Sarawak di semenanjung

Kumpulan masyarakat sivil di Sarawak menggesa Suruhanjaya Pilihan Raya (SPR) menangani isu undi pos bagi kira-kira 250,000 rakyat Sarawak yang menetap di semenanjung dan Sabah menjelang pilihan raya negeri (PRN) yang akan diadakan pada 18 Disember ini.Pertubuhan Masyarakat Sivil Sarawak (CSO) berkata SPR harus menyediakan aturan pengundian untuk golongan itu.“SPR mempunyai tanggungjawab Perlembagaan untuk membuat mengaturkan pengundian khas bagi rakyat Sarawak mengundi demi masa depan negeri ini,” katanya dalam satu kenyataan susulan pengumuman tarikh pengundian bagi PRN Sarawak hari ini.Mengalu-alukan keputusan SPR untuk membenarkan semua rakyat Sarawak di luar negara mengundi melalui pos dalam PRN, termasuk mereka yang tinggal di Singapura, Brunei, Kalimantan dan selatan Thailand, CSO menggesa SPR untuk turut membuat inisiatif serupa bagi membenarkan undi pos pengundi yang menetap di negeri selain Sarawak.Ia mencadangkan sekurang-kurangnya satu pusat pengundian khas disediakan di setiap negeri pada 14 Disember yang merupakan ditetapkan untuk pengundian awal.“Sekiranya pengundi yang tinggal dan bekerja di Singapura dan Brunei dibenarkan SPR untuk mengundi melalui undi pos seperti di Melaka, maka pengundi yang tinggal di semenanjung dan Sabah harus diberikan akses yang sama dengan memperluaskan undi pos kepada mereka,” katanya.“Sedangkan, Singapura dan Brunei bukan sebahagian dari negara.”Katanya, situasi pandemik menjadikan undi pos lebih utama dalam negara bagi SPR luaskan pengaturan sedemikian, tambah CSO.“Perlu diulangi, ramai rakyat Sarawak berhijrah sementara ke semenanjung untuk mencari rezeki atau menjalani pengajian,” katanya.“Tidak adil bagi jika mereka terpaksa membelanjakan wang untuk tambang penerbangan yang mahal untuk terbang untuk menjalankan hak mereka sebagai pengundi.”


Nadma mahu Kasa tambah baik sistem amaran banjir

Kementerian alam aekitar dan air (Kasa) diminta menambah baik sistem amaran banjir bagi memastikan bunyi amaran lebih kuat selain berbeza dengan siren lain.Agensi Pengurusan Bencana Negara (Nadma) dalam kenyataan semalam memaklumkan itu antara keputusan penting yang dimuktamadkan dalam Mesyuarat Khas Task Force Pengurusan Pasca Bencana Banjir Monsun Timur Laut (MTL) dipengerusikan Perdana Menteri Ismail Sabri Yaakob, semalam.Menurut agensi itu, inisiatif pascabencana turut meliputi tindakan Kasa untuk memantau ban-ban yang tidak diselenggara dengan baik bagi mengatasi masalah banjir yang kerap berlaku di beberapa kawasan.“Bagi negeri-negeri yang telah memasuki fasa pascabencana, Pusat Kawalan Operasi Bencana (PKOB) negeri dan daerah diminta untuk mengadakan perbincangan bersama Jabatan Pengairan dan Saliran (JPS) daerah untuk melakukan penilaian terhadap kawasan terlibat,” demikian menurut agensi itu.Selain itu, Nadma memaklumkan perdana menteri turut mengarahkan supaya urusan pengagihan Bantuan Wang Ihsan (BWI) dipermudahkan dan semua menteri besar atau ketua menteri perlu memastikan setiap pejabat daerah mempermudah urusan pengagihan bantuan itu menerusi beberapa kaedah.“Pertama, pendaftaran mangsa yang berpindah ke pusat pemindahan sementara (PPS) yang diurus Jabatan Kebajikan Masyarakat (JKM) boleh terus digunakan sebagai maklumat pengagihan tanpa borang dan pengesahan tambahan.“Kedua, mangsa yang tidak berpindah ke PPS, pengesahan daripada ketua komuniti perlu digunakan bagi memastikan mangsa benar-benar terjejas dan ketiga, JKM diminta mendapatkan maklumat akaun bank mangsa ketika pendaftaran bagi memudahkan urusan agihan BWI selain perlu memberi penerangan kerahsiaan dan kegunaan maklumat tersebut,” menurut Nadma.Setakat 5 petang ini, jumlah mangsa banjir yang ditempatkan di PPS di Pahang, Johor, Negeri Sembilan dan Melaka menunjukan penurunan, manakala jumlah mangsa di Terengganu, Sabah dan Selangor tidak berubah.Menurut Nadma, operasi banjir seluruh negara kini melibatkan 17,223 anggota agensi responder menggunakan sejumlah 3,251 gabungan aset pelbagai agensi sedang beroperasi manakala JKM telah mengedarkan 544,064 pek makanan yang disediakan tiga kali sehari termasuk keperluan asas kepada mangsa terjejas.“PKOB Negeri dan Daerah perlu memaklumkan kepada PKOB Pusat jika terdapat kejadian runtuhan yang memberi kesan kepada penempatan dan memerlukan pemindahan agar penyelarasan dan tindakan lanjut dapat dilakukan segera.“Hingga 10 pagi, 4 Januari 2022, Jabatan Mineral dan Geosains melaporkan 245 kejadian tanah runtuh di seluruh negara, pertambahan dua lokasi masing-masing satu kejadian di Negeri Sembilan dan Selangor manakala Jabatan Kerja Raya melaporkan 61 kejadian cerun dan jalan runtuh dikesan sepanjang MTL 2021/2022,” menurut kenyataan itu.Agensi itu turut memaklumkan hingga 10 pagi tadi, sebanyak 1,020 atau 97 peratus daripada 1,048 infrastruktur komunikasi yang terjejas telah dibaik pulih manakala baki 28 masih dalam proses baik pulih.


5 perkataan paling kerap diguna disebabkan Covid-19

Siapa sangka, Makcik Kiah, 45, menjual pisang goreng dan keropok lekor di tepi jalan mampu mengembangkan sayap perniagaannya secara digital untuk kekal bertahan pada tahun 2020 di mana ia menjadi tempoh yang amat sukar buat semua orang.Ini bermakna, digitalisasi akan menjadi fenomena biasa pada hari mendatang. Makcik Kiah bukan satu-satunya pengusaha gerai yang berdepan masalah ketika pandemik Covid-19 ini. Banyak pemilik gerai makanan, minuman, peniaga kecil dan sederhana lain turut berdepan cabaran digital.Pada masa yang sama, 2020 juga memperdengarkan kita dengan istilah-istilah yang kerap kali disebut sepanjang tahun sehingga menjadi sebahagian daripada perbualan harian orang ramai.Senarai ini, kami menyenaraikan lima istilah paling kerap didengari dan memberi makna baru dalam kehidupan rakyat malaysia.1) DigitalisasiPeralihan ke arah Revolusi Industri 4.0 (IR4.0) berlaku dengan pesat disebabkan Covid-19. Ia dapat dilihat jelas apabila Perintah Kawalan Pergerakan (PKP) dilaksanakan dengan operasi perniagaan secara fizikal ditutup.Banyak syarikat terpaksa beralih ke dalam talian untuk meneruskan perniagaan.Ahli ekonomi dari Universiti Sunway Yeah Kim Leng berkata, pasaran kerja pada masa depan akan berkembang dengan cara yang berbeza di mana pekerjaan peringkat menengah akan digantikan oleh mesin dan teknologi digital.Katanya, pekerja yang kurang berkemahiran pula akan menguasai pasaran pekerjaan yang rendah sementara golongan berpendapatan tinggi yang mahir dalam teknologi, keusahawanan dan inovasi akan berada dalam kedudukan terbaik.Bagaimanapun, menurut Yeah, penerimaan pekerja ke arah digitalisasi tidak akan berlaku secara drastik kerana golongan itu masih berharap cara ekonomi lama sebelum pandemik akan kembali serta merasakan mereka masih selesa dengan keadaan itu.Hakikatnya, yang lama itu tidak akan kembali.Digitalisasi dijangka terus menembusi pasaran dan orang ramai perlu menyesuaikan diri dengan kehendak IR4.0.Mereka yang gagal melakukannya diramal berdepan dibuang dari syarikat ketika ekonomi akan menjadi lebih baik menjelang tahun 2022.Ini kerana, kumpulan pekerja ini tidak lama lagi akan menjadi tidak relevan dalam pasaran pekerjaan, kata ahli ekonomi Barjoyai Bardai.Celik teknologi tidak lagi menjadi pilihan tetapi kemestian bagi kebanyakan orang kerana ia merupakan bahagian yang tidak boleh dipisahkan dari kehidupan untuk memperkayakan, menjadi produktif dan memperluas tujuan hidup.Bagi sektor perniagaan, kata Barjoyai, ini adalah masanya untuk beralih ke arah digitalisasi sebelum mereka digugat pesaing digital dan syarikat baru yang lebih canggih.2) Perintah Kawalan Pergerakan (PKP)Jika tidak kerana Covid-19, rakyat Malaysia mungkin tidak pernah tahu tentang kewujudan pelaksanaan Perintah Kawalan Pergerakan (PKP), Perintah Kawalan Pergerakan Bersyarat (PKPB), Perintah Kawalan Pergerakan Diperketatkan (PKPD) dan Perintah Kawalan Pergerakan Pemulihan (PKPP) yang berkuatkuasa semasa pandemik.Sejak pengumumannya pada 16 Mac oleh Perdana Menteri Muhyiddin Yassin, penggunaan istilah-istilah itu sudah menjadi satu kebiasaan dalam perbualan harian rakyat Malaysia terutama melibatkan pengumuman terkini kerajaan melalui laporan dan siaran berita di kaca televisyen.3) KuarantinSebelum pandemik melanda, orang ramai tidak mempedulikan arahan kuarantin terhadap pengembara atau pelancong dari luar negara.Namun, Covid-19 mengubah segalanya. Orang ramai menjadi begitu sensitif dengan pematuhan arahan kuarantin diri sehingga mencetuskan rasa marah dan tidak puas hati terhadap beberapa individu yang didapati melanggar arahan pengasingan diri oleh kementerian kesihatan.Pada Ogos, “makcik gelang pink” dijatuhi hukuman penjara selama satu hari dan denda RM8,000 oleh Mahkamah Majistret Ipoh selepas gambarnya sedang makan di sebuah kafe dengan memakai gelang perintah pengawasan di rumah tersebar luas di media sosial.Kejadian itu menyebabkan Jabatan Kesihatan Negeri Perak menerima aduan bertali arus untuk membawa tertuduh, Nur Emah Mohamad Hashim, 72, ke muka pengadilan kerana didakwa boleh mengganggu gugat keselamatan dan kesihatan orang awam.4) Prosedur operasi standard (SOP)Bukan sahaja berupaya mengawal statistik jangkitan wabak dalam komuniti, mematuhi prosedur operasi standard (SOP) juga boleh menyelamatkan orang ramai daripada mengorbankan wang ringgit akibat dikenakan denda.Sejak pelaksanaan PKP pada Mac, kerajaan melalui Majlis Keselamatan Negara sering kali mengumumkan arahan baru SOP dengan kadar kompaun bernilai RM1,000.Pada Ogos, Menteri Kanan (Kluster Keselamatan) Ismail Sabri Yaacob menegaskan tiada lagi denda dikenakan bagi mereka yang sengaja melanggar arahan SOP, sebaliknya akan terus dihadapkan ke mahkamah untuk tindakan lanjut.5) Penjarakan sosialTahun 2020 menjadikan rakyat Malaysia semakin sedar akan bahayanya jika penjarakan fizikal tidak diamalkan. Jangkitan Covid-19 boleh berlaku menerusi tempias batuk serta bersin, kontak fizikal serta memegang permukaan yang dikotori kuman atau virus berbahaya.Hampir setiap petang, seluruh rakyat menantikan perkembangan terkini jangkitan Covid-19 oleh Ketua Pengarah Kesihatan Dr Noor Hisham Abdullah. Beliau sering kali mengingatkan orang ramai supaya mengamalkan penjarakan sosial bagi mencegah jangkitan wabak berkenaan.“Penjarakan sosial sekurang-kurangnya satu meter dapat mengurangkan risiko penularan jangkitan Covid-19 dan jika penjarakan melebihi daripada satu meter adalah lebih baik,” katanya pada sidang media pada Mei ketika negara berada dalam gelombang pertama virus itu.


Pengguna lebuh raya boleh bayar tol guna kad debit, kredit September ini

Beberapa lebuh raya akan melaksanakan sistem pembayaran terbuka selewat-lewatnya September ini bagi membolehkan pengguna membayar tol menggunakan kad debit dan kredit.
Menteri Kerja Raya Alexander Nanta Linggi berkata lebuh raya berkenaan ialah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie serta Jambatan Pulau Pinang.
“Pelaksanaan sistem pembayaran terbuka ini ialah antara inisiatif awal sebagai peralihan ke arah sistem Aliran Bebas Pelbagai Lorong (MLFF) yang sedang giat diusahakan,” katanya dalam catatan di Facebook hari ini.
Nanta berkata pembuktian konsep (POC) MLFF akan dijalankan sebelum akhir Oktober ini dan lokasi terlibat sedang dalam rundingan, sebelum dimuktamadkan dalam masa terdekat bagi menilai sistem MLFF sebelum ia dilaksanakan bagi kesemua lebuh raya.
Beliau berkata pelaksanaan sepenuhnya MLFF akan dilaksanakan secara berfasa selewat-lewatnya pada suku ketiga 2024.
Nanta menjelaskan melalui pelaksanaan MLFF, sistem pembayaran terbuka akan dilaksanakan bagi kutipan tol untuk semua lebuh raya di Malaysia, dan membuka peluang kepada lebih ramai pihak pemberi kemudahan e-dompet turut serta, seterusnya tiada lagi monopoli oleh Touch N Go.
“Persaingan sihat akan wujud di antara pemain industri, yang akan membuka lebih banyak pilihan kepada pengguna lebuh raya untuk membuat pembayaran tol, sekali gus memberikan kemudahan kepada mereka.
“Saya berharap usaha ini akan mendapat kerjasama semua pihak dan memberi manfaat yang menyeluruh kepada semua, terutama rakyat dan pengguna lebuh raya di negara ini,” katanya.
Pada Ahad, Perdana Menteri Anwar Ibrahim ketika menjawab soalan seorang peserta dalam program dialog anak muda ‘Temu Anwar’ di Pusat Konvensyen Kuala Lumpur memaklumkan, kerajaan akan mempertimbangkan semula monopoli Touch N Go dalam pengangkutan dan jalan raya.


Apa persepsi kita terhadap waktu malam?Secara umumnya gelap, susah untuk melihat, dan oleh kerana itu lebih berbahaya berbanding waktu siang.Tapi bagi burung hantu, waktu malam adalah paling cerah baginya.Persepsi terhadap malam itu menyebabkan apabila tibanya matahari terbit, manusia berubah.Apa yang tidak nampak menjadi jelas dengan bantuan cahaya matahari.Apabila jelas pandangan, maka manusia tahu apa yang perlu dipijak, apa yang perlu dielak dan apa yang berada di depan.Ini meningkatkan keyakinan.Wabak Covid-19 menyebabkan rakyat Malaysia terasa gelap-gelita.Peningkatan kes-kes jangkitan dan juga masalah sosial kerana kekurangan sumber pendapatan menjadi sajian berita yang menyeramkan dan menyuramkan.Berapa lama lagikah kegelapan ini akan berlangsung?Langkah “lockdown” kerajaan belum menampakkan hasil yang diharapkan kerana kes-kes kluster kerja sentiasa ada.Oleh itu, tidak hairanlah ada golongan rakyat yang marah kerana mereka merasakan kegelapan ini akan panjang lagi.Sudah tiba waktunya kerajaan memanfaatkan data selama sebulan ini.Ia pasti amat membantu untuk menentukan hala “lockdown” seterusnya.Mana-mana perniagaan di negeri yang mempunyai kes Covid-19 secara purata kurang daripada 50 kes sehari selama 2 minggu juga dibenarkan beroperasi.Di negeri-negeri yang mempunyai purata kes Covid-19 melebihi 50 selama dua minggu, hanya perniagaan tidak mempunyai rekod kes jangkitan boleh dibenarkan beroperasi semula.Perniagaan-perniagaan yang mempunyai kes Covid-19 perlu ditutup selama dua minggu dan majikannya perlu memberi keutamaan untuk mendapatkan vaksin bagi semua pekerja.Meskipun perniagaan dibenarkan beroperasi namun langkah-langkah mengurangkan perjalanan, perjumpaan dan aktiviti berkumpul sesama manusia perlu terus diperketatkan.Antaranya hanya dua orang sahaja yang dibenarkan dalam satu kenderaan, tidak boleh merentas negeri melainkan mereka terlibat dengan rantaian “essential”, memaksa perniagaan meneruskan polisi bekerja dari rumah bagi mereka yang belum mendapatkan vaksin, operasi restoran tetap untuk membungkus sahaja, menghadkan jumlah hadirin di pusat membeli belah kepada mereka yang sudah mendapat dos vaksin, aktiviti-aktiviti keramaian dan keagamaan hanya terhad kepada mereka yang sudah mendapatkan vaksin dan sebagainya.Berapa lama lagikah matahari akan terbit?Matahari hanya akan terbit apabila vaksin yang sudah ditempah oleh kerajaan Malaysia tiba di tanahair.Namun untuk mempercepatkan matahari terbit di Malaysia, program penvaksinan perlu diubah.Mereka yang perlu bekerja perlu diberikan keutamaan mendapatkan vaksin kerana data jelas menunjukkan kluster kerja adalah kluster yang paling aktif di Malaysia.Majikan yang mahukan pekerjanya divaksin dahulu boleh membayar untuk vaksin.Ini berbaloi kerana ia lebih menjimatkan daripada perniagaan terpaksa ditutup kerana Covid-19 dan juga kos membayar saringan Covid-19 secara berterusan.Apabila sektor bekerja sudah divaksin, maka masalah sosial dan tekanan ekonomi juga akan menurun secara mendadak.Kadar jangkitan Covid-19 juga dijangka menurun secara mendadak kerana akan berlaku pengurangan kes membawa Covid-19 dari tempat kerja ke ahli keluarga.Kerajaan juga harus menyediakan sijil perniagaan baru bagi majikan yang memastikan pekerjanya sudah divaksin sepenuhnya berdasarkan rekod MySejahtera semua pekerja.Sijil ini akan membenarkan semua aktiviti perniagaan majikan itu dijalankan secara normal, termasuk merentas negeri.Masalah yang perlu diberi perhatian ialah korupsi untuk mendapatkan sijil perniagaan ini.Arah tuju kerajaan yang jelas akan dapat menyakinkan rakyat bahawa matahari pastinya akan terbit di Malaysia.Pelan pemulihan negara adalah antara satu arah tuju.Namun rakyat belum cukup jelas dan yakin sebagaimana yakinnya terhadap matahari terbit.Dengan adanya arah tuju yang jelas, rakyat akan bersabar.Sabar hanya akan berlaku jika seseorang yakin sesuatu itu akan berlaku yang menyebabkannya sanggup menunggu.Jika tidak, yang ada hanyalah perasaan bimbang dan marah.Namun, apa yang lebih membimbangkan ialah fokus kerajaan yang terganggu akibat ombak politik negara yang lebih ganas daripada wabak Covid-19.


JPN akan keluarkan sijil kelahiran dengan ciri keselamatan terkini

Jabatan Pendaftaran Negara (JPN) akan mengeluarkan sijil kelahiran versi baru bermula tahun depan yang mengandungi beberapa ciri keselamatan terkini, kata Menteri Dalam Negeri Hamzah Zainudin.
Dalam sidang media selepas melancarkan reka bentuk baru dokumen keselamatan sempena Hari Pendaftaran Negara Tahun 2022 di Putrajaya, Hamzah berkata ciri keselamatan baru termasuk dilengkapi "watermark" atau tera air pada sijil kelahiran itu adalah bagi mengelak berlakunya kes pemalsuan dokumen.
“Apabila dokumen itu dibawa kepada JPN, kita tahu ia sahih atau tidak. Sesiapa yang lahirkan anak tahun depan akan mendapat sijil kelahiran baru,” katanya.
Hamzah berkata sijil kelahiran sedia ada masih boleh digunakan dan tidak perlu ditukar.
JPN dalam kenyataan sempena program itu memaklumkan 38 dokumen keselamatan jabatan itu antaranya sijil kelahiran dan daftar perkahwinan ditingkatkan ciri keselamatan bermula tahun depan bagi menjaga aspek ketulenan.
Menurut JPN antara ciri keselamatan baru yang diperkenalkan ialah pada reka bentuk dokumen, kertas yang digunakan dan jenis dakwat untuk cetakan keselamatan.
Sementara itu, Hamzah berkata pegawai JPN akan digerakkan ke kawasan terjejas banjir menerusi program Menyemai Kasih Rakyat (Mekar) bagi membantu mangsa yang kehilangan dokumen pengenalan diri.
“Pegawai JPN bersiap sedia, kita jaga kepentingan rakyat… kalau dokumen pengenalan diri tiada macam mana ingin pergi mengundi,” katanya dan menambah dokumen seperti kad pengenalan penting untuk rakyat menjalankan tanggungjawab pada Pilihanraya Umum ke-15 nanti.
Mekar adalah inisiatif JPN bagi menyantuni rakyat dalam menyediakan kemudahan perkhidmatan seperti pendaftaran kelahiran, kematian dan kad pengenalan serta khidmat nasihat terutama kepada penduduk di kawasan pedalaman serta luar bandar.


‘Apa langkah perlu diambil sekarang?’, pakar pendidikan tuntut penjelasan selepas UPSR dimansuh

Beberapa orang pakar menggesa komunikasi lebih jelas daripada kerajaan berhubung rancangan mengenai penilaian yang menggantikan Ujian Penilaian Sekolah Rendah (UPSR) susulan tinjauan kumpulan pendidikan yang mendedahkan kebimbangan ibu bapa berhubung hala tuju kemajuan akademik anak-anak mereka selepas pemansuhan peperiksaan awam itu.Charis Ding dari Persatuan Literasi Anak Malaysia (MYReaders) berkata kementerian pendidikan mempunyai peranan besar untuk dimainkan bagi memastikan risiko-risiko yang disuarakan ibu bapa dan guru dapat dibendung dan dielakkan.“Kebimbangan itu termasuk risiko para pelajar tidak lagi memiliki matlamat akademik yang jelas sementara kualiti pengajaran akan terjejas tanpa keputusan UPSR sebagai KPI, atau penilaian berdasarkan sekolah tidak dapat dilaksanakan sementara ibu bapa pula tidak dapat memantau kemajuan anak-anak mereka,” katanya kepada MalaysiaNow.Tinjauan yang dilaksanakan MYReaders dari 11 hingga 27 Mei itu melibatkan 772 responden terdiri daripada ibu bapa dan guru di seluruh negara.Respons termasuk daripada 594 ibu bapa yang memiliki seorang anak atau lebih yang berada di sekolah rendah.Sejumlah 403 orang tidak bersetuju pemansuhan UPSR sementera 253 orang lagi bersetuju dan 116 bersikap berkecuali atau berbelah bahagi.Daripada 403 yang tidak bersetuju, 49% berkata UPSR adalah indikator yang penting bagi tahap pencapaian akademik anak-anak mereka.Ramai yang menyuarakan kebimbangan mereka ketika ini tidak mengetahui apakah penanda aras kemajuan pembelajaran anak-anak selepas enam tahun di sekolah rendah.Sebahagian daripada mereka berkata tiada “ketelusan dalam menilai pencapaian anak-anak dalam pembelajaran” sementara yang lain menyuarakan kebimbangan penilaian berdasarkan sekolah mungkin berat sebelah.23% lagi berkata tanpa UPSR, kanak-kanak akan kehilangan motivasi untuk belajar.UPSR menjadi kaedah utama penilaian sekolah rendah sejak 30 tahun lalu yang menilai kemahiran: membaca, menulis, mengira dan menaakul.Pengkritik bagaimanapun berkata penilaian tersebut menyebabkan obsesi bagi mendapatkan gred yang tinggi selain sumber kewangan dan usaha banyak digunakan bagi memastikan murid-murid mendapat keputusan yang baik.Pengamal pendidikan awal kanak-kanak Putri Afzan Maria Zulkifli yang mengalu-alukan langkah tersebut menyifatkan pemansuhan itu sebagai “revolusi yang diperlukan dalam sistem pendidikan Malaysia”.Beliau berkata ia akan membolehkan pelaksanaan pendekatan holistik bagi menyiapkan kanak-kanak berdepan cabaran-cabaran yang bakal dihadapi di tempat kerja.Beliau mencadangkan beberapa pendekatan dalam penilaian kemajuan murid tanpa peperiksaan besar termasuk meningkatkan pemerhatian dan mengurangkan subjek-subjek yang terlibat selain melaksanakan penilaian berdasarkan projek dengan mengintegrasikan beberapa subjek dalam satu mata pelajaran.“Perhatikan kekuatan murid-murid berdasarkan beberapa jenis kemahiran,” katanya.“Tumpu kepada perancangan pendidikan yang terfokus kepada sifat individu murid.”Bagaimanapun, beliau mengakui risiko membenarkan autonomi kepada sekolah bagi meneliti murid-murid tanpa UPSR dengan mengatakan ketelusan dan kepercayaan menjadi kunci utama dalam melaksanakan sitem pendidikan selepas pemansuhannya.“Saya percaya para ibu bapa boleh mempercayai penilaian berdasarkan sekolah jika hubungan mereka dengan sekolah dan guru-guru terbina dengan baik. Rasa saling percaya akan wujud.”Ding bersetuju komunikasi yang jelas sangat diperlukan antara ibu bapa dan guru.“Ibu bapa perlukan peluang untuk turut serta dalam perkembangan anak mereka dan apa yang mereka perlu lakukan adalah menyokong pembelajaran anak mereka sepanjang sesi persekolahan.“Ketelusan antara sekolah, guru dan ibu bapa perlu. Ia perlu menjangkaui lebih daripada hanya mesyuarat PIBG dan ambil kad laporan pelajar,” katanya.Beliau turut menambah langkah-langkah juga harus diambil untuk menyokong guru, sekolah dan ibu bapa bagi memastikan murid-murid mendapat sokongan yang mereka perlukan.Beliau turut menggesa kementerian pendidikan untuk melengkapkan dan memperkasa guru bagi menjalankan penilaian berdasarkan sekolah yang penuh bermakna dalam menilai murid sepanjang tahun akademik mereka.Namun beliau menolak idea pemansuhan UPSR akan menjejaskan kemahiran membaca anak-anak dengan mengatakan kekurangan saringan awal dan berterusan mengenai tahap rendah celik huruf selain kurangkan intervensi awal adalah punca sebenar masalah tersebut.Dalam pada itu Putri menggalakkan ibu bapa untuk menerapkan pendekatan holistik dalam menilai kemajuan anak-anak.“Bagaimana anda tahu seorang kanak-kanak sepenuhnya membesar sempurna secara fizikal, mental, emosi dan sosial dengan hanya menerusi penilaian akademik?“Kita perlu lihat kepada apakah tujuan peperiksaan. Untuk apa sebenarnya? Adakah anda yakin menjadi tanggungjawab ibu bapa untuk pantau apa yang dipelajari anak-anak setakat ini?”


5.5% kanak-kanak lengkap divaksinasi, 38.6% terima dos pertama

Seramai 195,865 kanak-kanak berumur antara lima hingga 11 tahun atau 5.5% daripada populasi itu di negara ini telah melengkapkan vaksinasi mereka di bawah Program Imunisasi Kanak-Kanak Covid-19 Kebangsaan (PICKids), setakat semalam.Berdasarkan laman web CovidNow, seramai 1,371,120 kanak-kanak dalam kumpulan sama atau 38.6% telah menerima sekurang-kurangnya satu dos vaksin.Bagi remaja berumur antara 12 hingga 17 tahun, seramai 2,863,771 individu atau 92% telah lengkap divaksin, manakala 2,965,625 atau 95.3% menerima sekurang-kurangnya satu dos vaksin.Bagi populasi dewasa pula, seramai 15,942,215 individu atau 67.8% telah menerima dos penggalak, manakala 22,958,810 atau 97.6% telah melengkapkan kedua-dua dos vaksin dan 23,235,580 atau 98.8% menerima sekurang-kurangnya satu dos vaksin.Sebanyak 45,550 dos vaksin Covid-19 diberikan semalam, melibatkan 32,773 dos kedua, 8,283 suntikan dos penggalak dan 4,494 dos pertama, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 69,320,354.Sementara itu, menurut portal GitHub KKM, 30 kematian akibat Covid-19 dilaporkan di Malaysia semalam dengan Johor mencatatkan jumlah tertinggi iaitu lima kes, diikuti Pulau Pinang dan Sarawak dengan masing-masing empat kes.Perak dan Selangor masing-masing merekodkan tiga kes manakala Kedah, Melaka, Negeri Sembilan dan Pahang masing-masing dengan dua kes sementara satu kes masing-masing di Perlis, Sabah dan Terengganu.


Brazil beri penghormatan terakhir kepada legenda bola sepak Pele

Ribuan peminat berhimpun di bandar Santos, Brazil untuk memberikan penghormatan terakhir kepada legenda bola sepak Edson Arantes do Nascimento atau lebih dikenali sebagai Pele yang meninggal dunia pada usia 82 tahun akibat kanser kolon.
Jasadnya ditempatkan di Stadium Urbano Caldira bagi membolehkan peminat memberi penghormatan terakhir.
Antara yang hadir ialah presiden FIFA Gianni Infantino dan ketua konfederasi bola sepak CONMEBOL Amerika Selatan, Alejandro Dominguez, lapor Xinhua.
Infantino bercadang untuk mengesyorkan semua persekutuan bola sepak di seluruh dunia menamakan stadium sempena nama Pele yang pernah merangkul juara Piala Dunia Fifa sebanyak tiga kali (1958, 1962 dan 1970) bersama dengan pasukan Brazil.
"Kami akan meminta semua persekutuan di seluruh dunia menamakan sebuah stadium sempena nama Pele. Saya fikir anak muda, generasi akan datang perlu mengenali dan mengingati siapa Pele dan kegembiraan yang dibawanya kepada dunia," kata Infantino .
Pele yang meninggal dunia Khamis lalu akan disemadikan di perkuburan persendirian di Santos, sebuah bandar pantai yang terletak 60km dari Sao Paulo.
Kerajaan Brazil bercadang menamakan semula pelabuhan terbesar di Brazil dan Amerika Latin, Pelabuhan Santos sempena nama legenda bola sepak itu, kata gabenor negeri Sao Paulo, Tarcisio de Freitas.


Penulis blog mengaku tidak bersalah hina Agong di Facebook

Penulis blog Aspan Alias mengaku tidak bersalah di Mahkamah Sesyen hari ini atas pertuduhan membuat penghantaran komunikasi jelik membabitkan Yang di-Pertuan Agong di laman Facebook miliknya, Mei lalu.Aspan, 69, selaku orang kena saman (OKS) didakwa secara sedar membuat dan memulakan penghantaran komunikasi bersifat jelik berkenaan menggunakan laman profil Facebook “Aspan Alias” dengan niat untuk menyakiti hati orang lain pada 2.47 petang, 16 Mei 2021.Hantaran itu kemudian dibaca di Jabatan Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, Wangsa Maju, pada 9 pagi, 18 Mei 2021.Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.Terdahulu, timbalan pendakwa raya Najihah Farhana Che Awang menawarkan jaminan RM10,000 dengan seorang penjamin, namun peguam Mohamed Haniff Khatri Abdulla, yang mewakili OKS memohon jaminan rendah atas alasan anak guamnya sudah tidak bekerja sejak 30 tahun lalu.Hakim M. M. Edwin Paramjothy membenarkan Aspan diikat jamin RM3,000 dengan seorang penjamin dan menetapkan 10 Disember ini untuk sebutan semula kes.


Pemuda Umno desak NGO bawah KBS batal program 'Ziarah Gereja', ugut ambil tindakan

Pemuda Umno mendesak pertubuhan bukan kerajaan (NGO), Impact Malaysia supaya membatalkan program “Jom Ziarah Gereja” di Klang pada Sabtu ini, sambil memberi amaran supaya peka terhadap perkara yang terlalu sensitif di hati rakyat negara ini.
Ketua Pemuda Umno Dr Akmal Salleh berkata pihaknya tidak teragak-agak untuk turun dan menghalang sendiri program ini dijalankan dan mengambil tindakan menyaman NGO di bawah Kementerian Belia dan Sukan (KBS) itu serta agensi berkaitan jika desakan tidak diendahkan.
“Atas sebab ini saya mendesak sekeras-kerasnya agar pihak penganjur bagi program ini lebih peka dan sensitif terhadap isu ini serta mengambil tindakan wajar untuk halang orang Islam untuk terlibat dalam program ini,” katanya dalam satu kenyataan di Facebook.
“Saya turut mendesak agensi berkaitan agama Islam dalam negeri Selangor mengambil tindakan sewajarnya dengan kuasa yang diberikan dalam undang-undang untuk menghalang program ini diteruskan jika pihak penganjur berdegil dalam perkara ini.”
Dalam sebuah poster yang dimuat naik di Instagram Impact Malaysia berkata program itu antara lain bertujuan mengajak belia untuk menyebarkan fahaman tentang persamaan dan perbezaan antara agama serta pendedahan kepada agama yang berbeza dengan aktiviti lawatan dan sukarelawan.
Bagaimanapun poster tersebut sudah diturunkan dari Instagram sejak semalam.
Akmal yang baru memenangi jawatan ketua Pemuda Umno itu berkata, selaras dengan Artikel 11 Fasal 4 Perlembagaan Persekutuan, ia membenarkan negeri-negeri mengawal atau menyekat pengembangan apa-apa doktrin atau kepercayaan agama dalam kalangan orang yang menganuti agama Islam.
“Seksyen-seksyen kesalahan jenayah dalam Enakmen Ugama Bukan Islam (Kawalan Pengembangan Di Kalangan Orang Islam) 1988 Selangor adalah terjemahan prinsip di atas dalam Negeri Selangor.
“Dalam erti kata lain adalah menjadi kesalahan jika orang bukan Islam menyebarkan fahaman kepercayaan orang bukan Islam kepada orang Islam,” katanya.


PH, BN bentuk kerajaan Perak

Pakatan Harapan (PH) dan Barisan Nasional (BN) bersetuju untuk bersama-sama membentuk kerajaan negeri di Perak.
Pengerusi BN Perak yang juga Pengerusi Umno Perak Saarani Mohamad berkata beliau dan Bendahari DAP Perak Howard Lee Chuan How telah menghadap Sultan Perak Sultan Nazrin Shah dan menyembah maklum persetujuan kedua-dua gabungan mengenai perkara itu.
“Itu yang kami persembahkan dan terpulang kepada Tuanku sama ada baginda yakin dan setuju perkenan dengan cadangan penubuhan kerajaan,” katanya kepada pemberita selepas menghadap Sultan Nazrin di Istana Kinta di sini hari ini.
Ini susulan tiada gabungan yang memperoleh majoriti mencukupi untuk menubuhkan kerajaan.
Sementara itu, Pengerusi DAP Perak Nga Kor Ming dan Naib Pengerusi PKR negeri Muhamad Arafat Varisai Mahamad ketika dihubungi Bernama mengesahkan perkara itu.
Terdahulu dalam kenyataan bersama, PH dan BN Perak bersetuju untuk membentuk kerajaan negeri.
“BN dan PH secara bersama telah memenangi 33 kerusi majoriti di Dewan Undangan Negeri Perak pada Pilihan Raya Umum ke-15 (PRU15) yang telah diadakan pada 19 November 2022.
“Demi kepentingan rakyat dan negara, BN dan PH Perak telah bersetuju untuk membentuk kerajaan negeri Perak dan maklumat terperinci akan diumumkan dalam masa yang terdekat,” menurut kenyataan itu.
Pengerusi Amanah Perak Asmuni Awi dalam kenyataan video berkata langkah itu akan membentuk kerajaan negeri yang stabil sebagai memenuhi hasrat kebanyakan rakyat yang ingin melihat kerajaan baru yang berjaya mentadbir negeri.
Keputusan PRU15 menyaksikan Perikatan Nasional (PN) berjaya memperoleh 26 kerusi DUN manakala PH pula menawan 24 kerusi dan sembilan kerusi dimenangi BN.
Kerajaan Negeri Perak sebelum ini dibentuk dengan gabungan tiga parti iaitu BN, Bersatu dan PAS.